url: =Zomi te leh Kawlgam kumpi thak ~ Rev. Dr. Do Suan Mung :: ZOMI DAILY\nposted on 30 March 2016 at 4:17 pm Lomkholna: Article, Dosuanmung\nTuni (March 30, 2016) ni in Kawlgam kumpi lui leh kumpi thak panmun ki-aapna kibawl khinta hi. Ka lungsim sungah nuamna leh lungkim zawhloh na khat (mixed feelings) kigawmkhawm in om hi. Kum 50 val galkap kumpi ukna pan in kisuakta ding ahih banah ei Zomi pawlkhat panmun sangpi ah kikoih ahih manin ka lungdam mahmah hi. Alang khatah, ei Tedim lam Zomite panmun sangpi hong kipia lo ahih manin ka khateem mahmah hi.\nTu-a kumpi thak hun pen ei Tedim lamte hun ding ci-a ka nak lam-et mahmah hiven lam-et hong bang lo ahih manin “zel aw mataw” ci-in ka khuisa hi. Banghang hiam cih leh, panmung sang mah ngah photphot lehang i tup i geel te semthei, sem zo zaw ding hihang. Khat veivei bang panmun hawmte ka mawhsak nuam phial hi. ‘A zu a haam ka thuakpihte uh mangngilh lo ding hi ung’ ci napi bangcia hong phawk lo uh hiam? Tu-a panmun sangpipi apiakte uh a zu ahaam athuak lai un koi ah om hiam?etc. peuh ci-in ka ci leh sa lungsim tawh ka ngaihsun khazel hi. Alang lam ah lah, amau hong pia nuam mahmah sam napi gambup makai ding taktak in muanhuai hong sa zolo uh ahi tam, peuh lah ka cizel hi.\nBangbang ahi zongin, atawpna ah panmun hong pia taktak pen mihing hiloin Pasian hi (Late 75:6,7). Mihing te in Pasian sawl banga asem uh hilel hi. Tua ahih leh, Pasian in abangci mite panmun gina pia hi ding hiam? Laisiangtho sung i-et ciangin Joseph, Mordecai, Daniel te a saltanna gam uah Pasian in panmun sang pipi pia hi. Tua mite nuntakna i-et ciangin thu (5) bang kimu thei hi.\nAmasapen in, Pasian up cihtakin um uh hi. Kam tawh Pasian min a lolo pong hi loin lungsim takpi tawh Pasian um uh-a, a nuntakna uah kilang hi. Tuhun pau leng, piangthak takpi uh hi.\nAnihna ah, gam leh minam, u leh nau veina, khualna nei uh hi. Amau hamphat nading ciang bek en loin gam leh minam aa dingin semngam, pang ngam uh hi.\nAthumna ah, thuman thutak tawh nungta uh hi. Zuauthu peuhmah zang lo uh hi. Alina ah, dinmun kician nei uh hi. Leitung thu, kha thu, biakna thu ah dinmun kician nei uh-a, lungsim palau lo uh hi. A dinmun uh thuakpih ngam, sihpih ngam uh hi.\nAngana ah, amau panmun tawh kituak Pasian piak pilna ciimna nei uh hi. Hih atung a thu (5) teng hangin Pasian amaute lamsang hi. Tu-a Kawlgam panmun hawmte in zong amasapen longal hih thute en veve uh hileh kilawm ka sa hi.\nBangbang ahi zongin, abeisa pen abeisa hiphot hi. Mailam ah khangthakte in panmun sang i ngah nadingin hih i gen thu(5) te bulphuh a i nuntak ding, i kalsuan ding kisam mahmah ding hi.\nThukhat panin, Zomi MP Pu Gin Kam Lian cih mah bangin President, Minister, Chief Minister panmunte i ngah loh hangin i vei taktak nakleh na kisem thei lua hi. Zomi MP khempeuh hong lungkia, hong thadah kha het kei unla hih anuai thute peuhmah hong tung ding kum(5) sungin hong sepkhiat sawm teitei un cih kong thum nuam hi. (Federal State cihte pawl pen sep ding thupi mahmah ahih hangin eikia sep theihhi loin gambup tawh kisai dinga, hih anuai a thute ahih leh ei septheih ahih banah e’n i sep keileh mi ten hong sepsak lo ding hi).\nAmasa in, Zomi peuhmah kumpi in official a minam khat a hong ciapteh nading. Anihna ah, Tedim, Tonzang, Cikha, Khai Kam township teng kigawm in district khat i ngah teitei nang.\nAthumna ah, Zogam khuapi khempeuh ah lampi (paved road) hong tun nading leh mei (electricity) nai 24 i ngah nading. No zong thei mahmah sam nucin, ahi zongin, hihte i ngah nadingin Hluttaw sunga thugen sangin hong pia thei dingte tawh mimal kitheihna thupizaw ding hi cih zong hong phawksak nuam ing. I gam i minam aa dingin han a kul leh hong hang un. Kiniamkhiat a kul leh zong hong kiniamkhiat un. Mipi in hong lam-en mahmah hi.\nHih i gen thu teng hong semzo peuh le ucin President, Minister, cihte i ngah loh hangin mipi makai ihihna man hong nei mahmah lel ding hi. I gam, i minam aa dingin hong phu tenten tapeuh un. MP tutna ah tu-in hong lungkim kha kei un. Thungetna tawh hong panpih ding hi ung. Khazih leh Zomi sungah,\n(Hih pen kei mimal ngaihsutna kong hawmkhiat hi-a GZA min tawh hilo hi).\nPrevious: Damansara Toll Plaza ah mikhat a mawtaw tawh kanglum\nNext: Zolai alamsang ZOLUS kum 20 cinna ZOLUS Award Pahtawina


timestamp: atn

url: =Senior General Min Aung Hlaing Hakha Zin\nKawlgam mun tuamtuam le Kawlzaang-Zogam sung tengah Guaituai hanga Tuikhana le mencipna hangin kumpite bek hi loin, kawlgam sunga om mihau NGO le INGO tuamtuamte in zong huhna piakhia ziahziah uh hi. A diakdiak in Kawl kumpite a beisa 2008 kum Nirgis Cyclone tungtang bang nawn sam loin, mai November kha sunga kinei ding Kawlgam kiteelpi (General Election) vai ah mee zonna kawm peuh ahikha diam...tutung petpet ciangin nasiatak panla in huhna piakhia ziahziah uh hi.\nTua bang kawm kalah Kawlgam galkap mangpipa Senior General Min Aung Hlaing zong tuni August 9,2015 (Satuday) ni-in Zogam (Chin State), Hakha khuapi ah va zin demdam a, Hakha town Hall ah khuanu khuapa te le mipi tawh kikhopna nei hi. Tua lai ah khua sung lampi kisiatnate, Inn le lo, Lei (Bridge) kisiatna cihte khempeuh bawlsak ding kamciam a piak banah Dongtuak mite' ading nek le dawn kisam bangbang lei lam le vanlam tawh puak pah dingin kamciam pia cih kiza hi. Hakha khua khung mualpi nasiatak kicim bek tham loin, a cipsawm (khaang) lemlam lai ahih manin, khuazang laang phial ding teen ngam huai nawnlo dinmun ahihna tawh Falam District sung mun dang khatah kituah theih dingin, Hakha MP khatin Kawlgam muanhuai zumpi (Nyipyidaw) ah zaksakna le ngetna nei cih kiza hi.\nTua banah kamdawn kizakna khatah Sr. General Min Aung Hlaing le alawmte Tedim lam zong pai sawm cih thu lengsawn kiza hi. Tedim a pai man kei phial le Kawlpi-Kabaw Valley lam bel pello pai sawm cih kizasawn hi. Nung kalsung in President U Thein Sein zong Hakha le Kalaymyo pai khin in, huhna piak ding mah genpih hi. Tua teh Union Commission Chairman ahi Thura Shwe Maan zong Kawlgam laizang lamah Tui galtaite ading amau nupa min tawh Foundation kipan in Kawlgam sum (Teng 1000) val bang ngah/ piakhia khin banah kaikhawm san lai cih ama facebook ah kimuthei hi.\nSource: Sr. Gen. Min Aung Hlaing facebook


url: =The Lady: Aung San Suu Kyi’ Video ~ Hau Za Cin :: ZOMI DAILY\nposted on 17 August 2012 at 10:09 am Lomkholna: Article, Hauzacin, Video\nThe Lady: Aung San Suu Kyi’ Video\nKawlgam ah democracy a om theihna dingin a lutang kham lianga hanciam Aung San Suu Kyi (ASSK) pen kum 1991 in Nobel Peace Prize hong ngah lian ciang leitungbup in a min thei pah hi. Leitungbup ah minthang in ‘Nupinu’ ahih kei leh ‘Numeinu’ ciin kiciamteh hi. Ama nuntakna thupi a sa movie bawl Luc Besson in tua mah bulphuh in ‘The Lady’ cih movie hong bawlkhia a, December 30, 2011 niin mipi et theih dingin kihawmkhia hi. Atom lak etna ding:\nThe Lady cih movie sungah ASSK nuntakna sungah a pasal Michael Aris tawh a kiten hun sung thu leh kawlgam ah democracy a om theihna dingin a nasepna thu kilimbawl diak hi. The Lady film a bawl laitak un amah ASSK mahmah ama inn ah a kikhumcipna pan hong kikhahkhia ahih manin (November 2011) film bawlte zong lungdam mahmah uh hi. Hih film pen a tamzaw Thailand ah a kibawl ahi hi. ASSK pasal pen kum 1999 in cancer natna tawh si a, a zi leh a tapa nihte nusia hi.\nASSK lim a ciing Malaysia nungak Michelle Yeoh in, “ASSK pen ama thu ka zak phet pan ka etteh leh thupi kasak mahmah khat hi. Numei ahih man bek hilo, Asia pan hibang numei thupi hong piang ahih manin thupi kasa diak a, amah tektek tawh zong mai kituah in kiho kha ka hih manin hampha leh angtang ka kisa sawnsawn hi,” ci hi.\nFilm director Luc Besson in hih film pen kawlgam thupiang tawh kituak dingin bawl nuam ahih manin mipi leh galkap tam dawksak mahmah hi. ASSK kikhahkhia cih a zak phet un Thailand pan amah tawh kimu dingin ‘kua pai ding’ ciin kikum pah uh a a pai nuam vive hizen uh hi. Lamdanglo hi. Ahi zongin mi khat bek pai thei ding kici a, kuadang hilo Michelle Yeoh hipah hi. Michelle in, “Amah tawh ka kimuh taktak ciang ka film bawl vai uh a kikum man hikei ung. Atapa Kim zong a om laitak ahih manin amau innkuan ki itna zong ka mit tawh ka mu a, ka lungkim mahmah hi,” ci hi.\nHih film sungah a kilak pha diakte pen kum 1988 leh 1999 kikal a thupiang te hidiak hi.\nHih film a bawl sunga vua a ngaihsut mahmah khat uh bel hih film ente in muhnop a sak theihna dingin kawlgam thu a thei ding uh hiam cih hi. Tua manin kawlgam suahtakna thu leh ASSK pianna pa Aung San thu zong themkhat hel uh hi.\nASSK pen i theihsa mah bangin India, US leh UK ah sangkah a, 1972 kumin British mi Michael Aris tawh kiteng hi. Tapa nih Alexander leh Kim nei uh a, kum 16 sung Oxford khua ah a ten khit uh ciangin kum 1988 in a pianna nu cina veh in kawlgam hong ciah hi. Gamsung politics hangin Oxford ah ciahkiklo in taamsuak a, kum 1989 kum pan innpua pial theilo dingin ama innsungah kikhumcip a, kum 15 khit ciang suahtakna kipia hi. A pasal a sih in zong va mulo bek thamlo a nuntaklai in zong a sihma kumli sung kimulo uh hi. A pasal bek hilo, a tate tawh a kimuhloh hun sung zong a film ah kihelsak uh hi.\nPolitics ah a etteh mahmah mi khat pen Gandhi ahi hi. Gandhi policy ‘non-violence’ pen aman zong a zuih ngiat khat hi a, tua manin amah a bawlsia mi peuhmah thuhkik ding cih lungsim a neilo ahi hi. A dang khat pen a pianna nu ahi hi.\nMichelle in, “The Lady film ka bawl sungun Suu Kyi nuntakna teng ka mitkha in ka bawl a, ka ciin ciangin a kibang thei pen ding ka hanciam hi. Ama ngaihsut bangin ngaihsut siam ding ka hanciam a, ama thuak bang thuak siam ding ka hanciam a, ama political philosophy bang ka neihsawm hi,” ci hi. “Ama nuntakna ah a haksa mahmah khat pen gamdang mi tawh a kiten pen ahi. Gamdang mi tawh akiten manin a kimawhsakna ding kibehlap lai hi. A gam itlo, a gam thupi bawllo, a gam thu theihzah ding theilo cih zah phial in mite gensiatna thuak hi. Ahi zongin a pasal Michael in bel a gam itna leh a hanciamna theihsiampih a, a nu cina veh dinga Oxford pan a ciah in zong ama utna bek hilo in innkuan thukimna tawh a pai hizaw hi.”\nHih film ading a thu khempeuh laikung laidal tawh a at, a gelh Frayn in a genna ah, “Hih film ading a thu ka gelh tak cianga haksa kasak penpen bel ASSK lungtang khauhna leh a hanciamna, a tup tintenna lakkhia thei dinga a thu luansak siam ding ahi hi. Mihing ngeina khat hanciamna bang bek ka suaksak khak ding ka lauh penpen hi,” ci hi.\nASSK nuntakna a ciing Michelle Yeoh in, “Hih film in kawlgam thu leh nupinu nuntakna leitung mite muh theih dingin hong lakkhia hi,” ci hi.\nA thu gelh Frayn in, “Kei zong tapeng a nei nupi khat ka hi hi. Ka tangthu gelh sawm pen ka pat khit ciang Michael Aris pen ‘tapeng’ mah na hi cih ka nung theih a, a peng pih Anthony Aris tawh ka kimu masa hi. Tua lai ah Anthony in, “Nang zong tapeng nei nupi na hih manin ka lungsim a om ding thute na tel ding hi,” hong ci hi,” ci hi. Tua kimuhna pan The Lady film thu ding khempeuh damdam in hong piang toto hi ci hi.\nASSK in hih film a en khinta hiam ciin a dot uh ciangin Michelle Yeoh in, “En nailo hi,” ci hi. “En hileh zong, “Oh! bang hangin mite in kei nuntakna thu leltak en nuam ding uh hiam,” ci lel ding. “Ahi zongin ama et dingin a kibawl hilo a, leitungbup in kawlgam thu themkhat a theihna ding leh a huh theih bang vua a gam mite a huhnopna ding uh deihna leh hanciamna hang bek ahi hi. Tunai teng thuhoih tuamtuam hong piang liamliam ahih manin lametna lianpi ka nei a, hong hoihtoh semsem ding zong ka lamen hi,” ci hi.\nMichelle Yeoh pen Crouching Tiger, Hidden Dragon ah zong a kihel hi.\nPrevious: ZONET Awards 2011 ngahte lungdam pihna\nNext: A cidam innkuan ~ Dr. Sian Za Kham\nTuhun tawh kisai ka ngaihsutna ~ Dr. Ngul Khan Pau\nFear: Launa cihpen “False Evidence Apearing Real”


url: =Khangno khat a khuasuak nading ~ GS Pau :: ZOMI DAILY\nposted on 19 March 2018 at 12:27 am UTC+9:30 Lomkholna: Article, GSPau, Youth\n1. MIMAL TAWH KISAI HI\nVictoria(1819-1901) Kumpinu in a neu lai-in lai kin vetlo hihtuak hi. A siamate in a hanthot niloh uh hang zong ki lamdang tuan lo hi. Nikhat a mah a kemnu in amah pen nikhat ni teh England kumpinu ding ahih lam thei sak hi. Tua thu a theih teh Victoria in pilna lo tawh England gam ki-uk zolo ding cih thei ahih manin pilna hong deih a, ama’ thu-in lai hong hahkat pah hi. Tua hi-a, khuasuah zawh nading in eima’ lungsim thupi masa pen hi. Leitung ah mi khuasuak i cihte pen a pil teng, khuak hoih teng, leh a cidam teng cih dan na hi khollo uh a, tupna kician nei teng a hi uh hi.\nAmaute in ka tua cih ma teng, mi ka bat zawh mateng, tua ciang peuh mah ka tun zawh mateng, cih tupna nei uh hi. Pil napi, khuak hoih na pi, tupna kician a neilote khuasuak zo tuan lo veve uh hi. Mipil mithupi khat suah zawh nading pen pil leh hai tawh kisai lo a, mimal tawh kisai zaw hi. A kinte, a hanciamte, a citak te, a lungkia lote, a thuakzo te khuasuak peelmawh uh hi. Abeisa kum tampi sung teng kumpi in a mau a demzo ding mipil hong pian’ khakloh nading dalkholhna tawh kawlgam pilna sinzia (Education System) hong susia dikdek uh a, amau’ tate teng gamdang ah pilna sinsak uh hi.\nA diakdiakin mikaang lai(English) bang niamsak mahmah uh hi. Sang-a sin bek tawh mipil kisuak zolo ding, cih geel na ahi hi. Ahi zongin pilna a deih khangno pawlkhat amau mimal’ hanciamna tawh pilna zon’ beh uh a, leitung bup na kimlot veve lel uh hi. Tua ahih man in pilna lamah khuasuak nading pen mimal tawh kisai mahmah hi. Mi pawlkhat in amau’ khuasuah lahna pen midang khatpeuh ngawh miikmeek thei uh hi. Laihilh siate peuh ngawh miikmeek thei uh hi. Nu leh pate peuh ngawh miikmeek thei uh hi.\nKumpite peuh mawh miikmeek thei uh hi. Zo paunak ah “Khan’gual bawlin ki mang lo a, ei leh ei bawlin kimang hi” cih a om bangin i khuasuah lahna leh khangual i batlahnate pen midang khatpeuh ngawh mawkmawk theih hilo hi. Midang khatpeuh’ hang hilo-in, ei leh ei kibawl hizaw thei hi. Abeisa hun khat lai-in Guardian Newspaper in Zomi te pen ” un Polished diamond” (a kitaat nailo diamond) hong ci hi. Zomite pen i kitaat nailoh manin i hihna taktak(Being) a kidawk nailo hi bek hi. I sawm peuhpeuh kihih zo lel a, i sin peuhpeuh zong ki theizo lel hi. Tua ahih manin ka tuacih mateng, mi ka bat zawh mateng, ci-in tupna leh hanciamna nei ni.\n2. INNKUAN TAWH ZONG KISAI HI\nTate’ading in sia masa pen in nu leh pa hi a, sang masa pen in innkuan ahi hi. Innkuan sung pan nu leh pate’ pattahna dandan in tate hong khangkhia uh ahi hi. Tate a khuasuah nadingin nu leh pate in tavuan kinei hi. Lai pil lua lo pawlkhat pen neu leh pate in a laptoh zawh manin hong khuasuak veve thei uh hi. (Ko innkuan zong hih dan ka hi uh hi) Nu leh Pate bek hilo-in unau sung pan uzawte zong thupi hi. Uzawte in tan 10 hong kanzo peuh leh naute in zong a banbanin hong kanto pah lel uh hi.\nNu leh Pa pawlkhat in tate it khengval uh ahih manin amau’ ut bangin omsak lel uh a hilh leh tai cihte zangselo uh hi. Tua bang tate in nuamsa lua liang uh a, pilna thudon lo uh hi. Nu leh Pa pawlkhat leuleu in tate ukcip lua liang leu leu uh hi. Tua bang tate in amau leh mau ki muanna(Confidence) nei lo uh hi. Meidawi thapai uh a, mainawt ngam lo uh hi. Tua hangin khuasuak lah thei, khangual banlah thei uh hi. Leitung a mualsang pen Everest mualdawn a tung masa pen Nepal gammi Tenzing Norgay (1914-1986) hi a, 1953 kum in tungto hi.\nA tapa khat zong 1996 kumin Everest mual tung kah ngei hi. Keen lakpi-ah khau tawh luai-in a kikahto ahih manin lau lah lau,gim zong kisa mahmah a, lamkal pan lungkia-in kilehkik sawm man hi. Khawlmun khat a tun ciangin suangtum khat tungah a pa’min “Tenzing Norgay” cih kigelh a muh teh thathak ngah a, “ka pa’ tun na ciang peuhmah ka tun’zawh ma teng ta lo ding,”ci-in khapet teta sa-in hong kahtohtoh leh a dawn dong hong kahto zo pah lian hi. Tate in pilna lamah ahi zongin nasepna lamah ahi zongin “ka pa’ tun’na ciang, ka nu’ tun’na ciang ka tun’ zawh mateng” cih ding kisam hi.\nTua mah bangin nu leh pate in zong i tate in tua a cih theihnadingin pilna sangpipi, maatutna lianpipi i neih ding kisam ding hi. Innkuan sung ah nu leh pate in pilna na nei masa photphot peuh leh tua in tate na to( Challenge) pah lel a, hanthotthot niloh zong kul nawn se lo-in, amau leh amau in laideihna leh hanciam nopna lungsim hong neitawm pah lel ding hi. Tua mah bangin unau sungah uzawte in tan 10 hong kantan masa photphot peuh leh anaute in zong a banban in hong kantan to pah diamdiam lel ding uh hi. Tua hi a, innkuan sungah nu leh pate thupi a, tua zomah uzawte thupi hi.\n3. SANG TAWH ZONG KI SAI HI\nRev.Dr. Kam Khaw Thang (Bible translator) in, “Zomite pen khaici hoih nam i hih manin leihoihna mun ah i po ding kisam hi,” ci-in na gen hi. Zomi sung ah pianpih khuak hoih napi, innkuan sung nuntak haksatna hangin gina takin pilna a sin kha lo, sanghoih ah a kah zolo ki-om hi. Tua hangin pilna lam ah a khuasuak zolo pawlkhat ki om hi. Khangno tampite in pilna deih mahmah uh a, lunglut tak leh lawp takin sin uh ahih man in a kihilh zahzah theizo mahmah lel uh hi.\nAhi zongin pawlkhat pen lai a hilh siate in amau’ pil khop nadingin lai na hilh thei lo mawk uh hi. Tua hangin a khuasuak lah leh khan’gual banlah pawlkhat om thei hi. Tua ahih manin pilna sinna ah Sia hoih kiangah sin ding, sanghoih ah kah idng leh boarder hoih ah om zawh ding kisam hi. A beisa hun in Zomi sungah tan 10 zo ding haksa mahmah a, tua bang kawmkal ah Subject khat ciang bang Distinction ngah bang hong om teh lamdang kisa mahmah hi.\nAhi zongin tuhun ciangin All D tawh zawhna a ngah tampi mah hong om ta hi. 2016 Kumin Zomi sungah All D tawh tan 10 zawhna angah (5) bang hong om hi. Hih mite pen amau’ pilna leh hanciam na zong ki hel ding, nu leh pate’ panpihna zong kihel ding a, sanghoih leh Boarder hoih ah a om khak man uh zong hi pian ve ve hi. Pasian thu vive mah a kisinna Laisiangtho sangte khat leh khat Pasian in thupha a piakzia na kibang khin khollo thei hi. Sang ah a kisin thute a ki bang vive mah hi na pi, mipil misiam a pian’khiat deuhna, Pasian’ mizat a piankhiat deuhna sang om tuam se hi. Hih pen a siapite tawh zong ki sai thei kha ding hi. Tua ahih manin Laisiangtho sangkah nuamte in khuadak siam a, Pasian’ thupha piakdeuh sangte mah ah kah theih ding zong kisam hi.\n4. PAWLPI TAWH ZONG KISAI HI\nProf. C. Peter Wagner (1930-) in Church Growth Magazine sungah pawlpi a khantoh theihlohna a hang thu 10 na gen hi. Tua sungah a nambat nihna pen “pawlpi sungah khangnote mun piaklohna hang hi,” ci-in na gen hi. UN Ambassador Sia Hau Do Suan’ in, ” Hih dinmun caing ka tun theih na dingin ka kipat khiatna sakollam BYG(Baptist Youth Group) pan hi,” ci-in teci pang hi. Zomi biakna makaite sugnah zong i muan i suan’teng pen BYG pan a khangkhiate vive ahi uh hi. A neutung pan mah in biakna sungah a khangkhia mite Pasian in laamto a, a mailam ding uh a hoih pen na geelsak den hi (Jer 29:11).\nBiakna sungpan a khangkhia khat leh khangkhia lo khat pen hun khatpeuh ciang in Topa in laptoh zia van leh lei zahin hong ki lamdang thei hi. Khangnote a khuasuah theih nadingin biakna makaite in lampi hon’ sak ding zong kisam hi. Biakna makai pawlkhat in khangnote amau’ siamna leh amau’ kivakhna tawh kizui-in pawlpi sungah mun pia uh a, ” I pawlpi in noteng mah hong kilamen hi. Mailam ah nomau mah a makai ding hi uh teh. tua ahih manin Vision lianpi pi hong nei un,” ci-in hanthawn uh hi. tua bang pawlpi sungah khangno te in vision lianpi pi hong nei takpi uh hi. Amau leh amau’ kimuan na (Self-Confidence) zong hong nei uh a, hong khuasuak takpi uh hi.\nBiakna makai pawlkhat in khangno te hong khuasuak mawk le uh, amau’ panmun a tuh khak ding leh a suan’ khak ding patau uh hi ding hiam, pawlpi sungah mun pia nuam lo uh hi. Tua bangin khangno a tei tata, a pil tata, a kizang thei tata in pawlpi sungah mun ngah zolo thei gige hi.Hih danin a kizanglo khangnote khua dang leh pawlpi dang khatpeuh ah a va tun’ uh ciangin mite’ suan’ leh muan’ in hong om uh hi. Tedim ah a kizang ngei meello khangno pawlkhat, Yangon leh gamdang a va tun’ uh ciangin na zatcing mahmah lel uh a, makai hoih leh makai gina suak uh, cih ki mu thei hi.\nKhangnote a khuasuak deuh pawlpi a om mah bangin , khangnote a khuasuah lo deuh pawlpi zong om hi. Khangno pawlkhat pen tei mahmah uh a, khuasuak zo lua mahmah ding hi na pi, a omna pawlpi in na tawi hiau lo thei hi. Pawlkhat leuleu mite zahin tei khollo napi, apawlpi in a tawi zawh man in hong khuasuak thei uh hi. Pawlpi in khangno te khuasuah nading a tawm a tamin huh thei hi. Khangnote a khuasuah deuh makai a om mah bangin khangnote a khuasuah lo deuh makai zong om hi.\nKhangnote in a itdeuh leh a lamnaih deuh uh makai om hi. Makai pawlkhat pen thugen zong kiva lo uh hi. Tua hinapi, khangnote in lamnaih thei mahmah uh hi. Tua bang makaite in khangno te khuasuah uh hi. Khangnote khuasuah nading in pawlpi tawh zong kisai hi. Tua mah bangin makaite tawh zong kisai hi. Tua ahih manin nu leh pate in tate’ mailam ding khualna tawh tate a laamto zo ding makai, tate a khuasuah zo ding pawlpi teelsiam ding kisam hi.\n5. OMNA MUN TAWH ZONG KISAI HI\nKhuatano pan a khangkhia khangno khat sangin khuapilian pan a khangkhia khangno khat pen a thungaihsutzia(Philosophy) na sangzaw ahih mannin na khuasuak zaw pah hi. IQ (Intelligence Quotient) kikim ciat ciat pen Tedim pan a khangkhia khat sangin Yangon pan a khangkhia khat khuasuak zaw hi. Tua mah bangin Yangon pan a khangkhia khat sangin US pan a khangkhia khat khuasuak zaw toto hi. Khuapi semsem leh pilna ki deih semsem, kipattahzia zong hoih semsem, kiim leh pam in zong hong tawsawn lai ahih manin kikhuasuak sem sem dan hi.\nKa nung ngaihsut kik ciangin ka tate a neu tungpan Yangon khuapi pan a khangkhia bang hi zen leh-uh, tu-a sangin khuasuak zaw theikha ding uh hi. Tua hi-a, i khangno lai-in khuapi sungpan khan’khiat zawh nading hanciam huai hi. Khuasuahna pen omna gam leh gam kiuk zia( Policy) tawh zong kisai mahmah hi. Pilna lam a nengniam gam pan a khangkhia khat sangin pilna lam a laamto gamhoih pan a khangkhia khat khuasuak zaw pek hi. Kawlgam ah pilna lamah a kidawk lua lo khangno pawlkhat US ah a va tun’ uh ciangin President’ Education Award khawng hong ngah giapgiap uh hi.\nTua pen amau’ pil man leh a hanciam man uh zong hi a, laisimzia(Education system) hoihna gam hoih ah aom khak man uh zong a hi hi. Gamhoih te in lampi tuamtuam tawh khangnote laamto uh hi. Khangnote pilna ding leh khantoh nading lampi tuamtuam hon’sak uh hi. Khangno sungpan a pil zawdeuhte leh a teizawdeuhte kumpi vaihawmna tawh mipil gamte ah pilna sangpipite sinsak uh hi. tua bang gamte ah mipil hong tam pah uh a, khangnote zong hong khuasuak zaw pah uh hi. Tua hi a, i khangno lai-in gamhoih pan khan’khiat zawh nading hanciam huai hi.\nGampawlkhat leuleu ah gam makai te in khangthakte in amau a demzawh loh theihtheih nadingin lampi tuamtuam tawh amaa uh khaksak kawikawi uh hi. . Amau’ thuneihna tawh gam sung pilna sinna lam susia uh a, amau’ tate teng pen gamdang ah pilna sinsak se uh hi. Kumsimin laisimzia(Education system) kheel niloh den uh hi. Paulap tuamtuam zong in hun sawtpipi sung sang khak sak pah pah uh hi. Tua in khangnote’ lungsim tampi nawngkaisak a, pilna sinna ah thadah sak tuam mahmah hi. tua hangin sangkah maban a laklawh gawp leh a zom nawnlo zong ki-0m hi. Pilna lamah Zomite i khuasuah lahna pawlkhat pen i omna gam hang zong hi pian veve hi.\nMihingte’ maatutna khempeuh Topa’ hong sepsak vive ahi hi( Isa 26:12). Mihing’ lampan zong bangzah takin pilin , i hanciam sawmvei ta zong in Pasian lo tawh kikhuasuak zo tuan lo veve ding hi. Tua ahih manin i khangno lai-in Pasian zahtakin siatna peel ni. Biakna sungah khangkhia-in, Topa’ maipha mah zong tangtang den ni. Tua hipeuh leh Topa in i mailam nuntak nading tavuan hong la lua mahmah lel ding hi. GS Pau\nPrevious: Thai gamsung ah Motor Accident in Myanmar gammi 3 meikangtum, 10 liam\nNext: World Bank huhna lampi vai\nTuni Mopawi lungdam pihna\nIndia gamah gunkuang tuahsiatna hangin mi 24 sita ~ TK Lian\nNgaih Anglai Zal Dingin – 10 ~ Hau Za Cin


url: =Pha mawh kei – Rev. Thawng Go Thang :: ZOMI DAILY\nposted on 22 May 2016 at 10:42 am UTC+9:30 Lomkholna: Article, Biakna\n1. Na hoih khat na sep ciangin hong kigensia kha ding hi. Phamawh kei, lungkia loin sem in, a hun a cin ciangin a gah na at ding hi. (Gal.-6:9)\n2. Na hoih na lianpi sep na sawm leh gensiatna le khaktanna na thuak ding hi. Phamawh kei, lungnemna tawh thuak in, Topa kiangah thungen in. Tua haksatnate nangawn in na ma hong khaktan zo lo ding hi (Zek.4:7) Kuamah in a khaktan zawh loh ding kongkhak note maiah honsa-in ka koih hi. (Mang.3:8)\n3. Tuni a na sep na a hoihte le thupha na bawite zing ciangin hong kimangngilhsak pah kha ding hi. Phamawh kei, sem paisuak lel in. Leitung mite lakah khuavak bangin na hoihnate uh kilang ding hi. (Fil.2:5)\n4. Bangmah sem lo teng in midangte na hoih septe gensiatsak thei uh hi. Phamawh kei, thuak lel in. Phazisete zong tuamah bang ahi hi. (Mt.12:1- 8, Jn.5:8-18, 7:23) Thuak lel in, sauveipi gengen zo lo ding uh hi.\n5. Na innvengte Tapidaw vive hi kha ding hi. Phamawh kei, na pawl ding hi pah hi. Ahih hangin muanin nei kei in. Na innvengte’ thu upin nei kenla, na lawmte zong muanin nei kei in. (Mikah.7: 5-7) Mi khempeuh in a innvengte uh kidawm uh hen la, a sanggamte uh muang kei uh hen. Bang-hang ch teh sanggamte khemhat ciat uh a,… gensiat hat ciat uh hi. Mi khempeuh in a innvengte uh khem ciat uh a, thuman a gen kuamah om lo hi. (Jer.9:4-5)\n6. Sum tampi a khia zote upa, makai, piak loh phamawh kisa, a nei lo vaihawmsiam mipil makai hoih tampi kipampaih ahih manin pawipi hamsia hi. Phamawh kei, pawipi pen Pasian’ as hi, A neipa in hong khangsak lel ding hi. (1Kor.3:6-7)\n7. Pasian a urn Tapidaw piangthak, khamite in mi mawhna maisak uh a, (Pau.17:19) Sami Tapidawten mi mawhna zong thapai uh hi. Phamawh kei, Khazih tokhom maiah thusitna a thuak ciat ding ihi hi. (2Kor.5:10, Mg.- 2:23)\n8. Tu hunin Tapidaw pawlkhat in Pasian nasem Siate’ khasum K.100 a khan ding nai khat sungin khensat zo lo uh hi. Inn thunget a lak uh ciangin vantung thupha leitung thupha a ngah nadingun minit nih sungin gen khin man uh a, thungen dingin Siate mah samin ngensak uri hi. Phamawh kei, na khasum ngah zah tawh lungkim in. (Lk.3: 14) Topa in note tungah thaman hong piak ding lamtak phawk un. (Efe.6:7-8, Ko1.3:23-24)\n9. Tu hunin Tapidaw pawlkhat in Siate khasum kham loh a ngeina hi ci-in leitung sila, nasem bangin ngaihsun kha uh hi. Phamawh kei, A na ka sep Topa Pasian in Ama hauhna tawh kizui-in Khazih Zeisu hangin note kitangsapna khempeuh hong pia ding hi. (Fil.4: 19)\n10. Na nisim nuntakna ah muh theih muh mawh gal a do den na hi hi. Phamawh kei, gal hong dosak ding Topa ahi hi. (Pai.14:14, 2Khg.20: -15, Rom.8:23)\n11. Na huh na panpihte mah in hong gensia-in hong langdo ding uh hi. Phamawh kei, na hih zawh ding thu ahih nak leh midangte kitangsapna huh tawntung in. (Pau.3:27, 2Thes. 3:13) Topa Zeisu zong a sumkempa Zudah Siakazoh in lehhek hi, pilvang in. (Mt.26: 14-15)\n12. Thumanna le cihtakna tawh na na sep ciangin hong kimudahin hong kihua ding hi. Phamawh kei, thumanna khaituh bangin tuh in. (Hos.10:2) Thutang tui bangin luangkhia sak unla, thuman a kang ngei lo luitui bangin luangsak un. (Amos.5:24, Pau.3:3) (Tangko 1+2/11 pan)\nPrevious: Palai (IICor 5:20)\nNext: Tulaai Leitung Thuthang Tuamtuam Updates May 21-22, 2016


url: =Ruth Graham Bell Khekhaap ~ Dr. Pum Khan Pau :: ZOMI DAILY\nRuth Graham Bell Khekhaap ~ Dr. Pum Khan Pau\nposted on 8 June 2008 at 7:00 pm Lomkholna: Article, Pumkhanpau\nPasian thugen minthang Billy Graham (William Franklin Graham Jr) zi Ruth Graham in hunsawtpitak damlohna thuakin thazawma a om laitakin June 14, 2007 in a tenna uh Charlotte, North Carolina, USA ah hong beisan hi. Kum 87 a pha Ruth luang pen a sihma-a a pasal tawh a kamciam bangun a tenna Charlotte, North Carolina a om Billy Graham Library ah kivui hi. A luang tunga a thugenna ah Billy Graham in: “Ko (nupa) pen Pasian in nasemkhawm dinga hong sap ngiat ka hi uh hi; ka zi’ (Ruth) hong hansuahna leh thapiakna om kei leh ka nasepnasate bangmah tangtung lo ding hi”, ci ngeu hi. A zi’ sihma deuh, June 13, 2007 in Billy Graham in a thusuahna ah Ruth tawh a kamkupna nunung hih bangin gen hi:\nTukum bul lamin Ruth tawh thungetna limtak nei-in ka kikup zawh uh ciangin (ka sih uh ciangin) ka luang uh pen Billy Graham Library, Charlotte ah a kizomin kivui tuak dingin thukimna ka nei uh hi. Hih thukhensatna pen Ruth in Vantungah hong ciahsan kuanta ahih manin hong pulak khia kahi hi.\nChina gamah Presbyterian missionary a sem L. Nelson Bell leh Virginia Leftwich Bell i tanu Ruth Bell pen June 10, 1920 in Qingjiang, Kiangsu, China ah piang hi. Kum 7 a phakin US ah zin a, 13 a phak kumin North Korea khopi Pyongyang ah sangkahin, kum 17 a cin ciangin Chicago khuapi gei-a om Wheaton College ah pilna sangzaw sin hi. Ruth a nungak tunglai-in Pasian adinga kipumpiak ding ut a, pasal neilo-a Tibet gamah missionary nasep ding a tupna hi. Ahizongin Wheaton College a kah sungin Billy Graham (tua hunin College sungah zong Pasian thugen kipanta hi) tawh kimukha-in ki-it uh hi; a nih tuakun college zo uh a, August 1943 in kiteeng uh hi.\nRuth in pasal a neih zawh ciangin Tibet ah missionary kuan ding a lunggulhna khawlkikin a pasal’ Pasian nasepna ahih theih banga huh ding pen ama adingin Pasian nasepna thupizaw-in ngaihsun hi. Ama tupna sangin a pasal’ nasepna thupisak zaw ahihmanin ama lunggulhna nusia-in a pasal adingin a sep theih bangin sem hi. Tua ahih manin Corey J Hodges in “Ruth in a pasal tawh tuun khat sunga om bangin kingaihsun ahih manin gim leh tawl phamawh salo-in a pasal’ nasep lawhcinna dingin lametna lianpi tawh a nunglam panin nakpitakin huha, khasum sang lo hi,” ciin ama tangthu na gelh hi.\nRuth Bell Graham leh Billy Graham in Pasian hehpihna tawh kum 1945 pan 1958 sungin tanu thum (Virginia, Anne, Ruth) leh tapa nih (Franklin, Nelson Edman) nei uh hi. Atate picingin nasep lianpipi neisak ciat ahih manin Billy Graham in innsung a et manloh hangin Ruth in inn nupi nasep zo ahihna kilang hi. A tate lakpan Anne Graham Lotz in AnGel Ministries ah sema, Franklin Graham in leitungbup cimawhhuh cai kipawlna khat “Samaritan’s Purse” ah vaihawmpi hi-in, Ned Graham in China gam ading Christian laibu hawm kipawlna East Gates International ah sem hi. Ruth leh a pasal in tu 19 nei-in tusawn zong 28 nei uh hi.\nAma tangthu a kisut ciangin Ruth Graham pen a kiciamtehna hoihpipi na oma, a thupi diak khat in, “mi kikhawlhpih nuam/maitai, itna nei, khami” ciin kigen hi. Ruth in “zi leh pasal a tawntungin a kithutuak den keei leh khatzaw pen kisamlo cihna hi”, ci hi, ciin Jerry B Jenkins in Ruth mizia a gelhna ah gen hi. Inn nupi citak ahih manin a pasal in hun sawtpipi khualzinsan taleh a tate tawh lungkim takin inn ah na om a, a pasal phunsan ngei vetlo hi, kici hi. Inn nupi lawhcing leh zi muanhuai ahih banah Ruth in lai lam nasepna zong hahkat ahih manin a nuntak sungin ama gelh leh mi tawh a gelhkhop laibu 14 bawlkhia sawnsawn hi.\nBilly Graham in “Ruth pen ka lungkituahpih leh ka lawmhoihpen hi-a, amah tawh lo-in ni khat zong nuntak ding ka ngaihsun thei kei hi. Kum 65 paisa-in Wheaton College ah ka kimuh cillai uh a ka itna sangin tu-in ka itzaw semsem hi”, ci-in a zi’ hun nunungah a itna thu a gen ciangin Ruth Graham pen a pasal adingin a ithuai mahmah bangin leitung bup Christiante in zong a nasepnate leh a ithuai zia mangngilh theih ding hilo hi. Billy Graham zong tuin kum 88 pha khina, a tha kiamta hi. A thahat laiin gam 185 val ah Pasian thugenin pai-a, thukizakna tuamtuam tungtawnin zong Pasian na sem hi. America President tuamtuamte’ Adviser a sep ngei banah British Kumpi i pahtawina sangpen Knighthood zong na ngah ngei hi. The Gallup List Organisation in kum zalom 20 (20th century) sunga mi ettehhuai phadiak 18 a teelna ah Billy Graham a 7na ah teelkhiatin a omna panin a thupizia leh a nasepnate genkhit zawh ding ahihlohzia kilang hi.\nPasian nasepna tawh kisai-in Billy Graham a madawkpen hidingin ki-ummawh ahih leh ama nasep huhn ding bekbeka a tupna a nusia zezen a zi Ruth Graham zong amah tawh kikimin kikoih thei ding ahihmanin Ruth pen Pasian nasepna (Evangelical work) ah “First Lady” ci le’ng uanglua khollo thei hi. Naomi monu Ruth in a biakna leh ngeinate nusia-in a teeknu a zuih ciangin thupha in a zuih bangin, Ruth Graham in zong a min mah pua zo takpi ahih manin ama tupna nusia-in Billy Graham na zui-a, lawhcing takpi hi. Tua ahih manin Billy Graham lawhcinna leh Pasian nasepna a kigen simin ama min kihaih theilo hi. Tuhun Zo mite in zong Laisiangtho sunga mizia hoihpipite’ min zang nuam samin min i phuak uh a, ahizongin Ruth Graham banga a hoihna a puazo mi tam lo hihang. Min ngaih i deih pong hangin a ngaihna i dausak zawsop hi.\nLaigelh minthang Shiv Khera in “makaiza i cih pen kipawlna tawh kisai-a nasepna bek pan hong kilang ding hilo-a, nisim nuntakna panin zong kimu thei hi”. Tuabang mite pen Shiv Khera in “akipahtawilo/akiphawkkhalo makai” (unsung leaders) ci-a, hih anuaite in hong laktel hi:\n1. Sum muhna neucik tawh tate a domsang thei nupi.\n2. Tate gamtatpha a hilh nu leh pate.\n3. Innveengte niin kholna a hahsiangsak nuam mi.\n4. Mi khanghaam leh mibanglote lampi a kantanpih mite.\n5. Vangik a pua nupi khanghaam khat i van a dawn ding kisam sa-a a dawn mi.\nRuth Graham in a pasal’ nasepna khatpeuh a nunglam panin na huh tawntung ahih manin “akiphawk khalo makai” khat suak hi. A pasal zahin ama min kidawk phalo napi’n Billy Graham i lawhcinna a kithuk kan ciangin Ruth i huhna hong kilang hamtang hi. Makai gina in mite phawk ding leh pahtawi ding awlmawh masa lo-a, ama nasep a lawhcin ding thupi ngaihsut zaw hi. “Kuama hong phat loh buang nang leh nang kiphat tawm kei in”, cih paunak a om bangin midangte’ phattaak leh phawk thamte amau kigen kul sese lo-in Ruth Graham bangin kikanin, kiphatin, kiphawk pelmawh hi. Ahizongin a sepna lawhcin ding sangin mite theih/pahtak ding a ut masa makaite nungkai suakpah nuam hi.\nRuth Graham in hong nusiat khit hangin ama nuntakna in Zo mite i kitangsap “makaiza” hong hilh kikkik ahih manin ama khekhaap a zui thei dingin Topa’n hong ompih ta hen. Dr. Pum Khan Pau\nPrevious: Tuun sungkhat pan (No. 2) ~ Rev. Dr. Suan Za Khup\nNext: FormatFactory Converter nadeihleh\nPu Cin Khan Pau thusunna\nKimpu leh Kimpi – 4 ~ Hau Za Cin\nNang mailam ding nang khut sungah ~ Khup Lian Thang\nBanghang in ~ Dimno’ Pa\nMizo Numeite in namdang Pasal aneih leh a minam hihna hamphatna tanding


url: =France gamsung ah meikanggawp ahih manin mi 10,000 val patau in kihemkhia :: ZOMI DAILY\nFrance gamsung ah meikanggawp ahih manin mi 10,000 val patau in kihemkhia\nposted on 27 July 2017 at 12:15 am Lomkholna: France, News, Sawltak, World\nSouthern France (Piancit) ah gamsung mei kanggawp ahih manin zankhatthu in mi 10,000 valbang aomna inn leh Campsite te panin kihemkhia uh cih Metro UK pan kiza hi. Tua gamsung meikatna hangin cimawh in aki hemkhia te lakah French gammi te bekthamlo, khuazinpak in apai Tourists bekbekzong tultampi phading uh cihi.\nHih gamsung meikatna Southern France sungteng pen Summer hunciang in khuazin gamvak atamphadiak kici a, tulaitak zong tua kuamsung tengah mimal Population pen angeina sangin azahthum bangin atamzawk laitak cihi.\nFire Service Official khatin agenkhiatna ah France’s Cote d’Azur sungteng ah July leh August khasung in Holidaymakers tampitak tuipinawl “beach” ah tawlnga dingin apai ngeingai laitak uh cihi. Tulaitak pen khuahun salua, keulau mahmah ahih manin gamsung meikang Wildfire pen kilawhbaih mahmah hi.\nTuesday ni in gamsung meikang aphelhding in Firefighter bekbek akigawm in mi 4000 bang kuankhia uhhi. Gamsung meikatna ah vandawn panin meiphelhding in Water Bombers zong 19 bang kizang cihi.\nGamsung meikat kipatpen Monday nipan hi a, meiphelh in apai Firefighters lakpan mi 12 tezong liamna ngah uhhi. Tuaban ah Police Officer zong mi 15 bangin meikhu thuaklah in cimawhgawp uh cihi.\nTuesday ni in meikatna pen Mediterranean Coast kuamsungteng ah 15 square miles (4,000 hectares) sungbang kangtum khinding cihi.\nVideo: 10,000 people forced out of their homes as wildfires rage across France\nHuihnung khauhsawnsawn lailai in gamsunglah keu mahmah sawnsawn ahih manin, France Government tezong patau mahmah uha, European Union akipawlpih Partners te tungah huhna ngenta uhhi.\nMeiphelh nadingin vanleng Fire-fighting Plane nihpeuhmah honghuh un ci’n angetna pen Italy gamin manlangtak in huhpahlian cihi.\nRelated: France gamsung High School khat ah thau kikapna piang, mi 2 liam cih kizaphot ~ ZD\nInterior Minister Gerard Collomb in Tuesday ni in agenkhiatna ah gamsung meikang aphelhding in vanleng Firefighting Plane akigawm in 6 ki behlapding hi ci’n genkhia hi. Sawltak #zomidaily\nPrevious: India, Mumbai ah inn kicim in mi 8 in sihlawh, adangzong tampi liam\nNext: Video: Unau numei nih inndawl 5 na panin anih un lengkhia in sipah\nChristian Hymn te’ tangthu: Vantungah Min Hong Sap Laitak


url: =Ki khelding kisam ~ Khaineu Hatlangh :: ZOMI DAILY\nKi khelding kisam ~ Khaineu Hatlangh\nposted on 19 July 2016 at 1:29 am Lomkholna: Article, KhaineuHatlangh\nLeitung aa om na khempeuh in amau hun leh ni te zui-in kikhel in ki peei ciat uh aa, sun om mah bangin zaan ong tung zeel hi. Gul te zong a vun uh laih (lii kik) zel uh aa, a lui te nusia in a thak nuntak na tawh nungta kik zel uh hi. Sing kung zong ih phuk ciangin a bul pan in ong sel kik zel aa, a thak ong ki pan kik zel hi. Tua mah bangin mihing te nuntak na ah zong kikhel theih ding thupi aa, tua mah bangin khantohna ih cih ciangin ih sepsa khat sangin a hoihzaw leh a ki banglo a sep theihna hi aa, tua in ki khelna hi pah hi. Tua bang a kikhel te lak ah thupi ka sak leh ka deih vasa khat thu them ong gen nuam ing.\nMuvanlaai te in amau nam lak ah kum sau a nungta pen hi aa kum 70 ciang bang nungta thei uhhi. Ahi zongin tua tan ciang a nuntak theihna dingun Muvanlaai in a haksa khentatna tampi ong nawk kul hi. Kum 40 aphak ciangin a cinn te sau in kauh aa sa manthei nawn lo iin, a muk te zong sau in kawi ta aa sa zong hoihtak ne thei nawnlo aa, a lenna ding kha te zong teekta in a pum tung ah belh cip a zaangtak in leng thei nawn lo hi. Tua laitak in Muvanlaai in teel ding nih bek ong nei hi: tua ci bang in si ding maw… a hih kei leh ni 150 sung a sawt ahaksa leh ana thuak in a nuntakna zomto suak ding maw. ??cih bek tel ding om hi.\nMuvanlaai zong mualsangdawn ah lengto iin abuu sung ah ong tu hi. A teekta a kawi amuk suangtung ah a kiat dong ong taatkhia kul hi. A tang, a thak amuk ong po kik ding a ngak kawm in a kawi, akauh a cinn te zong suangtung ah ong kiatkhia hi. A thak cinn leh muk ong po kik khit ciangin a teekta akimat cip akha te khat khit khat ong botkhia hi. Tua zawh kha nga khit ciangin a minthang Muvanlaai in a nuntakna a thak in ong ki pan kik aa, kum 30 ong nuntak beh lai hi.\nTua mah bangin ei mihing te zong ih nuntak sungah sau vei ih nuntakna ding leh gualzawhna ih ngah theihna dingin ih laak ding khensatna leh haksatna tampi ih phukha zel ding hi. Na ualzawh theihna dingin na nasepna leh annek ngeina na kuangte, koi ci bangin na sem aa an zong cih te ki en pha aa akawi, athep aa na ngahna ahih leh na ki puah kul ding aa, tua te na botkhiat kul ding hi. Na lenkawm in na mattheihna dingin a teek a kawi na cinn te na hiap zum, na tangsak kul ding hi. A kisap leh zong na botkhiat kul ding aa, ana zong na thuak kul mai kha ve….gualzawhna ding a ki sam hi ei… A san na mun ah na len theihna ding, zaangtak aa na len theihna ding in a ki lomcip, na neih den a ki khuhcip na kha te zaal aa a kisap leh alui na kha te botkhia iin, khathak ong po kik dong na ngak zong kul mai thei.\nMuvanlaai mah bangin nang zong hun pawlkhat sung nangbek om in nuntakzia te leh bang ci bangin kikhelna tawh khantohna leh gualzawhna ngah thei ding cih hoihtak ngaihsut ding zong ki sam hi. Khat veivei nang kia hunzang aa ana na thuak kul hun zong om kha thei ding aa tua bang hun khit ciangin zong thathak la aa a sangna mun pan in haat-tak aa len na dingin energy khol kul hi.\nTua hi aa khantohna ding leh gualzawh matutna ding, khansawt nuntakna ding in ih ki khel kul aa, ih nunlui zia te khel ding tampi om thei hi. Tua hi aa a diakdiak in nuntak sauna ding gualzawhna ding bek hilo nuntak tawntungna ding in na nunzia leh na gamtatna te na khel kul aa, na sep ngei, na bawlngei te na paihkhiat kul hi.\n“Ki khel theihna in khantohna khat hi aa, ki khelna a nei theilo mi in gualzawhna mungtup tawh a ki gamla mi te hi”\nPrevious: Mihing kisimpina thu ~ Pau Tun Thang\nNext: Itna taktak in ngakzo (True Love Waits) ~ T. Sawm Lian\nSingapore gamsung meikhuam tungah gul kimu, aki hepkhiatdan kimawhsak


url: =Ka ommuan aa ka sialsial ciang :: ZOMI DAILY\nposted on 1 September 2015 at 7:42 am Lomkholna: Hangkhanlian, News, Politics, Zomi\nTukum, 2015 khal sung in Tonzang gam uk Sialthawzang khua ah buhlo en in ka paikha hi. Hihkiim teng pen Zogam buangding zanglei, buhlei i neihsunsunna gamzang neucik ahihi. Zogam, Thaangmualpi pan aa ong luangsuk luitui kicing mahmah ahihman in zanglo bawl nading hoih mahmah hi.\nSialthawzang khua aa zanglo neite ong genna ah, a khuaveng vuah Hakhate’n zanglo lim lei mahmah uh aa, sum zong nei uh ahihman in ih lotui laakna ah tuidalna limtak bawl in atui teng amau lam ah khia (divert) khia mang uh ahihman in ei lam in tui kham nawnlo hihang ong ci uhhi. Ahimah hiam ci aa kakan ciang, amau adeihzah a ngahkhit uhciang, va ngen lehang bel tui ong honsak uh ong cihi. Tua ahihnak leh hoih lel, tua ahihkei lehbel tuinak lam, Tonzang uksung ah eizong tuikhaakna khat bawl in eilam ah khia lehang piangding hi, ei thuneihna gam hisam lohiam, ka kici uhhi. (Tua ni ciangciang Tuikhingzang pen Kalaymyo uksung aa om khua asa kahihi)\nTuk ong tung,\nZogam bup ah guahtui kizom in ong zukciang khua tampi kisia himah taleh Hakha khua zah aa sia omlo cih i theihsa hi. Mulkim huaizah in sia bek hilo, leitung bup mincim (landslide) tangthu ah amau zah aa tuak, inn leh lo sia, khuazang inn tul phial aa sim kituah cihthu kiza ngei nailohi. Tuah akullo sunsun zong i omtentan hang nuam nawnlo ding, aneu pen in sangaak gal bekzong thuak zolo ding gamlak suak ding cihna ahihi. Khasiat huai thamtham hi.\nNidanglai in Hakha khuapi tung aa Lungtlang cim, tolh ngei khin aa anuai, tu aa Hakha khualui, acipna teng ah Hakha khua kisat hi. (Leilup zia tawh i genna hi).\n1917, galpi masa a venkhitciang, galmai aa vansia keemding, sengding, hahding in Mangkang Kumpi in tha ong cial aa tu aa Kam Hau uk, Sizang uk, Sukte gungal uk pan palai 1000 val kikuan khia hi. Hakha uk leh Thado-Kuki uk sung pan kuan nuamlo, nial uhhi.\nGalven ciang Mangkang Kumpi in a mau’ thumanglo teng sim uh aa, Hakhate makai, akihel teng man uhhi. Tua a matte, mawk omsaklo in Lungtlang ken nuai aa, a cimbaang, leikhawlna zang neu, a khuakhung vuah bual(pond) khuatsak uhhi. Tuinek ding kholsak uhhi. Mualsang dawn ah bual khat om ahihman in zong kilawm ban ah tuk sung bang tui tam mahmah letkhia zolai hi.\nMincim icih pen tui tamluat hang hibulpi lel hi. Bual aa tui kikhol in tuktawh khaltawh lei nom sak, kawt sakhi. Hih a nomsa, a kawtsa leitang ah guahtui ahoihbek zahsang atamzaw ong kibehlap aa, hawklam gina i neih loh ciang, mulkim huaizah a suak ahihi.\nTuahsiatna, sihna manna i neihciang ngawh ding a zong nilohte i hi aa, hih mincim i tuahkhaakna abulpi kankik lehang\n1. Guahtam luat hang\n2. Hih Lungtlang nuai aa bual hang\n3. A vallua aa i lei maitang i puah hang.\nHihpen abaih ding aa i pulaak pak hi aa, asawtlo lai in Hakha khuapi kipuahna leh ‘Zogam khuapi dangte kipuahna etkaak huai’ ci-in khat vei ka pulaak ngeihi. Planing gina omlopi construction, lampi kinaak zik lua, hoih sak nuamlua, huaiham lua, valseplua kacihnopna hilelhi. Khuapi hihna tawh i huaiham nekciang i sung in zolo cihding ahihi.\nGuah tamluat khaam thei khang, ahihhang kum dangin zong hizah mah zu ngeilua mahmah aa cimlo hi. Guah hangbek himasalohi.\nAkisamlo mincim ding ahuh hih bual (amin lawhna theilo) hi aa tua pen tuma kum 100 lai thu tawh a kizom thu ahihi. Bual kikhuat selo in tui na luangsuak lel leh kacihnopna hi. (Kumpithu manglo kici thei, gam it kici thei, laisimte thuthu)\nTuikhingzang – Mud Flows\nKa galzak teh\nTuikhan lai in sanggam Thado lamte tenna nawk khin (aten zawh uh sawt khin)\nBuan in Hakha lamte tenna, Hakhalay nawk (zan mah aa ong kituah), abelh uh khua – Tuikhingzang kici, amau leh amau Hakhalay kici uh.\nZomite tenna nawklo\nKei leh kei ka kidot thu in,\nBanghang in Hakhate inn 70 phial Tonzang gam ah ong teng thei uhhiam? Amau tawh akinai Hakha, Gangaw zang ah zong mun awng tampi om hilo hiam?\nAngimna, atup, agel uh bang ahitam peuh ci-in kei lungsim ginalo puakding dan in ka gelsak khazelzel hi. Ka huatman hilohi.\n“Mihau, sum nei uh, kithutuak uh, makai gina nei uh, ahihman in…”cihpen tukum April kha kazin lai aa kazaak ahihi. Mailam kum tampi aa ding gel uhbel hingelngelhi.\nHih ziazua teng ka kaihtuahciang, banghang tuahsiatna in, Hakha lamte om nateng kawi delh hiam?\nMihing in gel aa ataangtung sakding ahihleh Pasian bek mahhi kacihtha ong suaksak hi. Gelna lianpi om hamtang khamah inteh, ahihhang, Topa ong thukimpih ahihding thupi mahmah kacihnopna bulpi hi.\n(Ei zongbel tuahsialo hilo, tuahsia, Minister hizah, MP hizah district nangawn ngah zolo kicici hihang, tuahsiatna mahhi)\nTonzang uk sung i cihhang zang tawh kizom zaw ahihman in, ki tuamlawh hilehang, Zo, Mizo, Thado leh asakdeuh khuano kual pan a kiten pen lamdanglohi. Hakhate inn hizah a omtheih pen lamdang takpi hi. Meiteite, Falamlam te hileh zong lamdang nailo laihi.\nCamp nangawn ah amauteng camp tuam, Mizo, Zo, Thado teng camp khat cih kazaak ciang, dongtuak citciat gul leh zusa zong singdawn ah tuang khawm buang uh hitah aa, bang lungsim pua i hitam ci-in ka lungnuamlo hi.\nI ngim, i tup, i lungtang puak, i gamtatzia Pasian in ong awi hetlo ahitam kacihtha suak peuhmah hi. (Thuduh vailua nong sak uhleh ong ngaidam un)\nKacihnopna bulpi in, amau dongtuah a awi ka hipeuhmah kei aa, hibang tuahsiatna ong mawkpai lohi a cinuam leh, tu leh tu mahmah aa i ngaihsutna, i gamtatna, i ngim, i tup, i sep i bawl, i gelna te Pasian Thu tawh kituak maw, kituaklo kisittel phapha ding a cinuam kahizaw hi.\nHihtawh kizui in, minam it tateu hang i ciphial zongin i kalsuannate khuangai zel in, vallua maw, kisam maw, haivai maw, pil vai maw cih ahunhun aa khinkhai zelzel ding kisam mahmah dinghi cih ong thun pheinuam kahihi. Atom in i extreme luat khaak hetloh ding, i tangkai hetloh ding thupihi.\nHihpen thupiang tungtawn aa upmawh thusunna hilel aa, pom pah ding thu ciangbel hi-in ka um keihi. I ginatlohna khempeuh Pasian in ong thukpahpah hileh leitung ah a nungta bel om nawn hetkei ni. Ahihhang tulamlam teh, Pasian zong lungduai tak nawnlo hileh kilawm kasak hun tam simsim.\nPrevious: Tulaai Leitung Thuthang Tuamtuam Updates August 31, 2015\nNext: Rev. Dr. Kap Cin Thang i pianna Tunnu Pi Khan Khua Niang in hongnusia


url: =Thuthak Tomkimcing 20 Jan 2014\nA. Khumi Forum, Khumi's Future\nChin state sung pan, akhangkhia Zogam leitaw lam ah Khumi lai leh ngeina vaisai pawl in (ခူမီးတစ္မ်ိဳးသားလုံးဆုိင္ရာ ခူမီးဖုိရမ္) khat March kha kipatlam in neih sawm ahihi. Khumi Forum Organizing Committee-Yangon upa 11 khat tawh kipan khia zo ahihi. Forum pen Paletwakhuapi Kimo hall ah Marchkipat hunin bawl sawm uh a, Zogam Uliante pawl khat zong VIP ding in sap sawm uh ahihi.\nB. Ltd. Colonel Meo Win Aung leh Ma Kee Thi Seo.\nKalay 228 ah Galkapmang Colonel Meo Win Aung in Jan 16 ni in Shin Hung Hotel Room 307 ahဒ Pagu khuapi aယ kumpi nasem Gankhawi nalam leh Tui lam vai sai Asst' Director nu it leh ngaih kineih khem in zi ding in hong teen pih ning ci in thumvei vilvel alumlet khit zawh a zingsang khuavak teh teen pih zolo ding ci kik ahihman in Asst' Director Ma Kee Thi Seo kum 25 in palik zum ah Colonel mat ding in lai khia ta hihi cihi.\nC. Buddist Siampi khat Mandaly pan Rakhine dong akhe tawh pai.\nGam leh Nam vai in gilbeem om 33 azalen theih nading in Mandaly Maha mohnihbaayaa sang inn pan Jan 6 ni pan in Rakhine gam dong an nelo akhe bekbek tawh lampaipai a, lam pi ah avot leh tui bek adawn in antan zawh ni 14 pha zo ahihi cihi. Siampi pa lamdung ah khat in kem a, Gam leh Nam vai in gilbeem tang te ading alampai kawmkawm in thungen ahihicihi. Tu ciangciang lampi dung ah Galding maw? Lawm ding maw khat zong ka mu kei cih Siampi pa U Rakhanwuntah (ဦးရကၡဝံသ) gen khia cihi.\nD. Mualtung mite zalen theih nading Parliament in thu nei pen.\nKawlgam singtang mualtung mite khantoh nading leh zalentheih nading in vai puak lian pen anei in Pyituh Lotdaw leh Amyotaa lotdaw te ahihi cih Thura Shwe Maan in gen khia ahihi cihi. Mualtung mite lungngulh ahi Federal zong Parliament te in thunei pen ahihi cihi. Tua man in Chin State ai awh in Parliament kah te in bang teng hiam athu sunsun uh mipi thei nuam ahihi.\nE. Thai Lungphona hang in nikhat US$ 30 Million kisumh.\nThai lungphona hang in nisim in nakisem lo a, mimal sum lut ding leh kumpi siahpiak sum lut ding zekai in dangdaa ta ahihi. Tua man in nikhat in US$ 30 Million kisumh tuam ahihi. Tuaban ah Bomb puak in liam leh bai om aa, mimal 9 in sih lawh in 36 in liamnahi. Ahizong lungphona pen Yingluck akhawl masiahsiah zon tektek ding in mipi thahat tektek ahihi. Administration of Peace and Order (CAPO) in Lungphona kidawn ta peuh un cih thupia zo ahihi.\nF. Yinduu Daa Social Organization Lungkimlohna om leuleu.\nChin state sung ah Dai/ Daa minam min kumpi Yinduu Daa in gel ahih man in lungkim lohna om ahihi. Tua man in (YDSO) makaipi Kauktu Naing Mana in Internet pan lungkimlohna phuang khia ahihi. Yinduu Daa Chin Ethnic people cih minsau zeza sang in Yinduu Daa minam pen Dai bek in gelh ding lungkim ahihi cihi. Minam (Yinduu Daa ) ban ah (Upu or Chinpon )၊ (Ng’yah ) (Dai or Daaktu )omlai ahihi. Cihnopna ah Chin bek gelh ding in Daa te lung kim zolo ahihi.


url: =US gamsung luttheihloding Muslim gamlak ah Malaysia kihello ~ ZD :: ZOMI DAILY\nposted on 1 February 2017 at 10:26 pm Lomkholna: Malaysia, News, Sawltak, USA, World\nMalaysia gampen ihtheihsa mahbangin in Muslim gamkhat ahihi. Ahi zongin Malaysia gampen US gamsung alut theiloding in aki khakciplak ah kihello hi ci’n Malaysia gamsung aom US Embassy in tuni in gencianna nei uhhi. US President Donald Trump ii Executive Order sungah Muslim gam 7 panin US luttheihloding cih “Travel Ban” nei ahih manin, Malaysia gamzong akihel kisa in gammi te patau mahmah uhhi.\nKuala Lumpur khuapisung aom US Embassy in agenna ah Malaysia gammi te’n US Visa ahing aneihnakleh US gamsung luttheih hi ci’n genkhia uhhi. “Executive Order” pen aki pulaksa mahbangin kikhello a, ahi zongin tua Executive Order sungah Malaysia gampen kihello hi ci’n kiciantak in gencianna nei uhhi.\nHihbang in lunghimawhna akineihna pen John F. Kennedy International Airport ah akiman gamdangmi te lakah Malaysian zong khat kihel ahih manin, Malaysia gammi te lunghimawh in Embassy te kiangah dotna anei uh ahihi.\nNew York Airport ahzong zanni in leitung muntuamtuam gam 20 panin khualzinmi 71 Immigration te’n kemcip uh cih kiza a, tualak ah Malaysia gammi zong kihel kici hi. Tuabang in akikemcip Detained tepen Laptops khawng kilaksak in, Terror Group ahi Islamic State te bangcimuh cih dotnakhawng kinei hi.\nTuavai tetawh kisai pen US Embassy in Information akician in genkhiatna neilo uhhi. Ahi zongin nungkal Friday ni in President Trump in Executive Order letmat thuhna neikhin a, US Refugee Resettlement Program zong ni 120 sung khawlbawlding, Suspend ding cih kihel hi.\nTuaban ah Muslim gam 7 acihcih Iraq, Syria, Iran, Sudan, Libya, Somalia, Yemen gamte panin US gamsung luttheih nading Visa zong piaknawnlohding pulakkhia a, atawmpenpen ni 90 sung peuhmah khakcipding cihi.\nTuabangin President Trump in khalna aneihpen Americans pawlkhatte hehmahmah uh a, US gamsung aom Airports tuamtuam ah lungphona neikawikawi uhhi.\nRelated: Muslim gam 7 pan gambel te lutsaklohding vai alangpang\nMalaysia’s Pakatan Harapan Opposition kici te’nzong Kuala Lumpur khuasung aom US Embassy mai ah hongtungding Friday ni ciangin lungphona neihding vaihawm uh cih kiza a, Donald Trump ii “Immigration Ban” vaitawh kisai lungkim lohna pulaksawm uh cih Malaymail Online pan kiza hi. ZD Sawltak #zomidaily\nPrevious: I teenna leitung thakhatthu a asiat nading apiangsak thei nam gukte ~ TK Lian\nNext: A (3) veina Global Zomi Alliance Khawmpi thupulakna ~ GZA Info


url: =Malaysia vanleng mang pen tuni\nVanleng tungpan tuipi tung datsi luang etna\nTuni dong vanleng kimu tuannailo hi. Vietnam pan tai 8 kim pawl ah tuipi tungah datsi tui luang om ci-in Vietnam airforce te’n genkhia uh hi. Tua munteng a zong te in a zonlai tak uh hi.\nGam sagih val in zong a U.S.Navy in zong destroyer radar matna nasia mahmah khat paisak in, Singapore in tuisung tembaw khak ding ci hi. Sen leh Vietnam in zong galvanleng paisak ding ci in, a kizon laitak hi in ki mu nailo hi.\nGam langdo mi terrorism te hi ding in ki ummawh hi Thailand pan passport a kigu tawh minnih tua vanleng tungah tuang hi ci’n kithei in genkhia uh hi. A tung a tuang mi Sen gammi 152, Malaysia gammi 38, Indonesia gammi 12, leh Austraria gammi 6 ci hi.\nA hunzui in TZN nasemte in hong suaksak ding hi a thu a kikan laitak hi. www.tzltt.com ah na en kik in.\nHONG KONG - Malaysia Airlines in Saturday sani in vanleng Kuala Lumpur pan Beijing a leng mi 239 tuanna khat kizopna kingahlo in kia maw tu maw cih kitheilo hi cih gen khia hi.\nVanleng zanlen hi in Boeing 777-200 Flight MH370 zingsang 12:41 a.m. kim pawl in Air traffic control Subang, Kuala Lumpur pan contact kingahlo ci'n genkhia hi. Nai nih 2:20 a.m. kim pawl ah vangleng koiah om ci kithei tuan nailo hi. A tun a thamna kitheilo hi.\nVangleng 7:24 a.m. pawl ah a tu ding hi in a hun in tuthei tuan nailo hi. Malaysia Airlines te genna ah mi atuang 227, naungek 2, leh nasem mi 12 ci'n gen hi. Minam 13 tuanna cilai hi.\nA thu kikan laitak hi an a hunzui in hong ki suaksak ding hi TZN nasem te in na en kik in.\nBeijing ah International Airport ah vanleng ngankna


url: =Thukhun pen lau kei ni ~ Tual Khan Suan :: ZOMI DAILY\nKawlgam pan a khangkhia mikhat in, “thukhun ( laws), paizia leh sepzia ( rules and regulations) i muhdan pen uniform silh, thau tawi mite tawh kimu khawm pah a, kigap cipna leh lau huaina bangin kimu in, siatna kipatna lam in” ki mu hi. A hizongin gam khangto sa ahi, USA, UK gam pan a khangkhia mikhat in, tuate pen ” zuih ding, mihingte a ding hoihna ding” in mu uh a, “hih pen paidan hi” ci thei pah uhhi. Midang tawh kikal a thu lai gen leh thu hoih ngahna dan in mu thei uhhi.\nZuihding thukhun (laws), paizia le sepzia ( rules and regulations) pen i muh dang kibang hetlo mawk hi. Thukhun, paizia le sepzia i bawl tak ciangin mikhat bek in vaihawmna hi thei nawnlo leh midangte tawh lungkihual (harmony) a nuntak khop theihna ding ngimna hi a, a tamzaw pen mihingte a dingin a hoihzaw ding ngimna hi pen hi. Mikhat leh khat kikal a kithu tuahlohna a om ciang a hi zongin, na sepna ah midangte zong gup tuam paih tuam neih lohna ding a hi zongin “thu laikim” thei pen ding a ngimna hi zaw hi.\nA khangto gamte pan a khangkhia i mipihte naupangnote in, vai khat peuhpeuh ah paizia (rules) cih bang om leh, “aw, zuih ding hi ei” ci pah thei uh a, Kawlgam lam pan khangkhia zaw deuh laite in i lungsim sungah “zuih ding hi ei” ci ziau theilo in, ” ki gim neih” zaw mawk hi. Tua bang mikim i zuih paizia khat zuihna pen i lungsim sungah ” kigakna” dan in kituat mawk hi. Zomi tampi takte, gamdang tungin na a kiseptak ciangin zong, na sepna tawh kisai Company te thukhun, paizia leh sepzia te pen zuih hamsa kisa pha diak hi. ” Tua bang om thei kei” cih bangin ki lehpan ut sese hi.\nTua bek hilo in, mawtaw hawl ciangin ngawn in zuih ding a kibawl thute zuih hamsa kisa deuh sese hi. Mawtaw nung a tuang i tate bangin lam kianga kisuang limm (signs) ” khawlna ding mun, pai hun ding” te zui a mawtaw hawl ding bang hong gen zawthei uhhi. Mawtaw hawlte i zuih ding a kibawl ” lam mei ( traffic light), khawl mun limm ( stop sign), leh hatna zah ( speed limits)” kibawl te khempeuh bang zong, lam pai mite a ding a, a hoih pen ding a kigel leh kibawl hi in, mi khempeuh i zuih kimlai pen ” ei te’n” zuih hamsa kisa deuh sese hi. A taktak in tua bang a thukhun, paizia leh sepziate a kizuih tek cianga, ei a ding leh midangte a ding zong bitna a om zaw a hih man pen kithei utlo sese hi. A diak in mawtaw hawl bang, ” kham theih nesa in hawllo ding, kawng gak ding, a limm ( signs) kilah bangbang in zui in hawl leng” i nuntakna luahuai lo zaw thamtham hi. Zuih ding thukhunte pen a zui mite a ding a siatna ding hi lo zaw hi.\nNasepna mun, sangkahna mun leh mipi zat khop mun tuamtuam te ah zong zuih ding thukhun a kibawlna bangin i zuih theih tek ciang bek-in, mi dangte in zong nuam a sa thei pan suak hi. Tua bang munte ah “mimal khat kawktuam neih man a”, thu khun kibawl na hi zenzenlo a, mi tuamtuamte in lung kihual a nasem khawm, sangkah khawm leh zang khawm thei ding cih deihna hi zaw hi.\nTua mah bangin kipawlna khatpeuh (Pawlpi leh khotang kipawlna) te in zong zuih ding thukhun a neih pen mipi tawh nasem i hih manin a kithu hual thei pen ding ngimna hi zaw hi. ” A neng a tawng” cin paidan zui in mun khempeuh na sep ding, ” hih thu tawh kisai paidan zuih ding om kei in, ken thei keng” ci a, lehpan ding hilo a, thukhun, paizia leh sepzia zui a i sep loh manin mun tampi a kikekna piangcih phawk ding hizaw hi. Thukhun, paizia leh sepzia zui a i sep manin mite lampi man a puak i hih zawk lam zong kiphawk ding a hihi. A taktak in thukhun, paizia leh sepzia a omlo cih om hetlo hi. Kikum khawm a gelna leh kikumlo a gelna paizia, sepzia bek hi kilam dang zaw hi. Zuih ding thukhun omlo a nasep zong ” lamlahna omlo paizia, or lungphut paizia” cih tawh a kizui mah hi veve hi.\nMi pawlkhat in thu le la khatpeuh a om ciangin ” kikup luailuai den keii pen kial lap keilua” a ci bang kiza kiaukiau thei hi. Thu pawlkhat, thukin ( emergency) te pen i nawh vaihawm a kul hi cih pen kinial theilo hi. A hizongin thu khempeuh pen thukin hi khinvek lo ahih manin a thu tawh kizui a gelsiam ding kisam pen hi. Thukin lo pi thukin dan a gen niloh na in thukhun, paizia leh sepziate nealhsiah detkei ding zong hi khinlo zel hi. Thu pen kibang sitset den ngeilo a hih manin “pawl khat kikup ngiatngiat ding om a, pawlkhat leuleu ciangin a hun lap a sep ding om hi”. Tua hi a, thu a tamzaw ah thukhun leh paizia te mah zui in thu gel pen hoih zaw thei pen hi. Thukin pawlkhatte ah bel mihingte a ding a hoih pen ding tawh vaihawmna pen a hoih pen mah hi thei veve hi.\nBiakna sung bang ah khat veivei mi pawlkhat in, “pawlpi sung pen bylaws sangin by love tam zaw leh hoih hi” ci’n thu gen kiza thei zel hi. Hih thupen a hoih lua, man lua hi. Mi khempeuh in itna kikim vive nei tek leng kizang thei mahmah ding hi. A hizongin mihing pen i si leh sa, mel le puam a kipan i ngaihsutnate kikim hetlo mawk a hih manin itna zong mi khempeuh a kikim a neih dingin ” sa hawm banga tawi kikim a hawm theih hilo” a hih manin zat theih taktak (practical ) hetlo tawh kibang hi. A thu in ( in theory) hoih mahmah cih ding lo ngal, zat taktak theih pah hetlo hi. A tunga i cih dan hi leh ” Kiallap hetlo” mawk hi.\nMihingte pen a pian limlim in a phengphi leh angsung khual nam ngiat a hih manin mi nih sanga tamzaw a om khop nak leh zuih ding thukhun, paizia leh sepzia ding tawh na kibawl pah hi. Laisiangtho sungah Pasian in mihing bawl kipatna Eden huan sung pan-in mihingte zuih ding thukhun, paizia leh sepding ding na bawl sak pah hi. Tuabangin thukhun kibawlte pen mihingte a dingin a hoihzaw ding ngimna vive ahihi. Pasian tawh kilawmtatna a zopsuak theihna ding leh mihingte nopsak zawk na ding ngimna hi zaw hi. Mi pawlkhat in biakna Pawlpi, kipawlna tuamtuamte ah zuih ding thukhun, paizia leh sepzia om dimdiamna mun pen Pasian tawh kituak kei, leitung vai leh siatna vai bangin mu in gen mawkmawk thei uhhi. Zuih ding thukhun pen mihing te pat hi hetlo a, i biak Pasian pan na hizaw hi. Zuih ding a kikhung thute zuihna, paizia leh sepzia kician neihna pen Pasian dan taktak na hi zaw hi.\nVeng leh pam,lawm leh gual tawh hita leh, kipawlna khat sung a om mimalte hita leh, kipawlna khat le khat kikal ah hita leh, lung kihual (harmony) a nuntakna theihna ding leh mimal sim a hoih zawkna dingin ngimna tawh kibawl zuih ding thukhun, paizia leh sepzia te hoih tak a zuihna in khantohna lam hong mainawt sakzaw ding hi. Tua bang a zuih ding kibawl thute zuihna pen a bawlte sangin a zuite hamphatna ding hiden zaw hi. A taktak in zuih ding a kibawl thute a zui utlo mite pen, mi phengphi leh thu neihna deih hi zaw hi. Mi kuppih sese lo in, a ma thu tawh vai kihawm leh cih a deih mite in, mikim i zuih ding a kibawl thukhun, paizia leh sepzia te deihlo uhhi. Zuih ding thu kibawlna pen dawi leh kau vai zah phial in gen thei uh a, Pasian zia leh tong a hih zawklam tel hetlo mawk uhhi. Mi khempeuh in itna a kikim sitset in a kineih theih mateng, midangte tawh kilunghual (harmony) a nuntak theihna dingin zuih ding thukhun, paizia le sepzia hoih khat a kikhun detna in kilemna piangsak zawding hi.\nPrevious: Brazil thonginn ah thongkiate kilai, mi 33 sihbeh ~ TK Lian\nNext: Tuunnu Zuapa tha khek ~ T. Sawmlian


url: =Johan 12 | Siantongluan\nPaisan Pawi hun a tun ding ni guk in a sap ni-in sihna panin a thawhsak Lazaras a tenna Bethany khua-ah va tung hi.\nAmaute in nitak an na vak uh a, Lazaras ahih leh Jesuh tawh an ne-in tukhawmin, Martha pen anpia-in a manlah hi.\nTua laitakin Mary in a manpha mahmah nard sathau namtui thawl khat hong paipih a, Jesuh khe a nuhkhit ciangin a sam tawh a nulsak hi. Tua innsung khempeuh sathau namtui gim hong nam hi.\nTua laitakin Jesuh nungzuite sung panin amah a lehhek ding Judas Iskariot in,\n"Bang hangin hih sathau namtui ngun peek za thumin kizuakin a sumte mizawngte tungah kipiazaw lo ahi hiam?" a ci hi.\nHih bangin kam a pauna pen mizawngte a khualna hang hilo a, amah sumkem ahih manin a sumte gu-in a ututin a zang zelpa ahihna hang hizaw hi.\nTua ahih manin Jesuh in, "Bangmah cih se dah un! Ama neih laite zong ka kivui cianga dingin kemsak hoh un.\nMizawngte pen note tawh hong omkhawm niloh ding a, kei ka hih leh note tawh ka hong omkhawm tawntung kei ding hi," a ci hi.\nBethany khua-ah Jesuh a omna thu a zak uh ciangin mihon tampi hong pai uh hi. Jesuh a mu nuamin hong pai hi bek lo uh a, Jesuh in sihna panin a thawhsakkik Lazaras zong a mu nuam kawm uh ahi hi.\nLazaras hangin Jew mi tampite in amau makaite taisanin Jesuh um uh ahih manin siampi liante in Lazaras zong thah a sawm uh hi.\nA zing ciangin Paisan Pawi a siim mihonpite in Jerusalem khua-ah Jesuh hong paina ding thu a za uh hi.\nTua ahih manin amah a dawn dingin Jerusalem panin mihonpi paikhia-in nisuh hiangte tawikawmin, "Pasian phat un! Pasian in Topa min tawh hong paipa thupha pia ta hen! Pasian in Israel Kumpipa thupha pia ta hen!" ci-in a kiko uh hi.\nLai Siangtho sungah, "Zion khua mite aw, lau kei un. En un, na kumpipa uh hong pai a, lano tungah hong tuang hi," ci-in a kigelh mah bangin Jesuh in lano khat mu ahih manin tua lano tungah a tuang hi.\nTua hun laitakin a nungzuite in hih thu a khiatna theilo uh hi. Ahi zongin Pasian pianzia nei-in Jesuh a thawhkik khit ciangin Lai Siangtho in amah a gen ahihna leh ama-a dingin hih bangin a piang ahihna thu a nungphawk uh hi.\nJesuh in han sung panin Lazaras samin, sihna panin a thawhsakkik a mu mihonte in tua thu mah gen belin a nei uh hi.\nJesuh in tua bang na lamdang lian a bawlna thu mihonte in za khin uh ahih manin amah a dawn dingin a pai uh hi.\nTua ciangin Farisi mite khatlekhat kiho uh a, "Bangmah i cihzo het kei hi. En un, mi khempeuh in amah a zui khinta uh ahi hi," a kici uh hi.\nPawi hunsungin Pasian bia dingin Jerusalem khua-ah a hong pai mite lakah Grik mi pawlkhat a om uh hi.\nGalilee gam Bethsaida khuami Filip kiangah amaute hong pai-in, "Sia aw, kote in zong Jesuh ka mu nuam uh hi," ci-in a gen uh ciangin\nFilip in Andru kiangah a gen hi. Tua ciangin Andru leh Filip paikhawmin Jesuh kiangah a gen uh hi.\nTua ciangin Jesuh in, "Mihing Tapa in Pasian pianzia a ngahding hun hong tungta hi.\nA mantakin ci lehang, mangbuhhum tang khat leilakah kituhin si masa kei leh tang khat bek mah hi ngitnget hi; ahi zongin si masa leh tang tampi tak hong nei thei hi.\nTua ahih manin hih leitung nuntakna a itte in a nuntakna taktak taanlawh ding a, hih leitung nuntakna a itlote in nuntakna taktak nei tawntung ding hi.\nKa nasemte keima omna-ah a omtheihna dingin ka na a sem nuam peuhmah in kei hong zui ding uh a, ka Pa in ka na a sem mite a pahtawi ding hi," a ci hi.\nTua khit ciangin Jesuh in, "Tu-in ka lunggim mahmah hi. Bangcih ding ka hi hiam? Pa aw, hih hun tawh hong kipelhsak in, ci ding ka hi hiam? Tua bang cih ding lah hih bang a thuak ding mahin a hong pai ka hi hi.\nPa aw, nangma min thangsak ta in," a ci hi. Tua ciangin vantung panin aw khat hong ging a, "Ka thangsakzo a, khatvei ka thangsakkik ding hi," a ci hi.\nTua kiima ding mihonte in a awging za uh a, "Vanging bang hi," a ci uh hi. Pawlkhatte in, "Vantung mi in amah hopih hi," a ci uh hi.\nTua ciangin Jesuh in, "Hih awging pen keima-a ding ngaihsutna hilo a, note-a ding ngaihsutna-in hong ging hizaw hi.\nTu-in leitung thukhen ding hun hong tungta a, hih leitung a ukpa kilawnkhia ding hi.\nLeilak panin kei hong kikhai toh ciangin ka kiangah mi khempeuh ka kai ding hi," a ci hi.\n(Hih bangin a gen ciangin ama sihna dingzia a genna ahi hi.)\nTua ciangin mihonte in, "Khrih nungta tawntung ding hi, ci-in Thukham sungah kigen hi. Bang hangin Mihing Tapa kikhaito ding ci na hi hiam? Hih Mihing Tapa kua ahi hiam?" a cih uh ciangin\nJesuh in, "Note kiangah tawmvei sung khuavak hong omlai ding hi. Khuamial sungah a pai mi in a paina mun theilo ahih manin khuamial in note hong phaklohna dingin khuavak na neih sungun na gamtat ngei uh zom paisuak un.\nKhuavak mite na suahtheihna dingun khuavak na neih hun sungun tua khuavak um un," a ci hi.\nAmaute muhin Jesuh in hih na lamdang khempeuh a bawl hangin amaute in umlo uh hi.\nKamsang Isaiah in, "Topa aw, kua in ka thugente um a, Topa vangliatna kua tungah kilak ahi hiam?" ci-in a genna thu a tunna ding ahi hi.\nTua ahih manin amaute in um nuamlo uh hi. Bang hang hiam cih leh Isaiah mah in,\n"Amaute natna ka damsak lohna dingin a mit un muloin, a lungsim un a theih theihlohna dingun amaute mit ka tawsak a, a lungsim uh ka mawlsak hi, Pasian in ci hi," ci-in zong na gen lai hi.\nIsaiah in Jesuh neih Pasian pianzia mu ahih manin hih bangin thu a gen ahi hi.\nTua bang hita se leh Jew mi ulian tampi in Jesuh a um uh hi. Ahi zongin Farisi mite in kikhopna inn panin a hawlkhiat ding lau uh ahih manin a kilangin genkhia ngamlo uh hi.\nPasian pahtak ding sangin mite pahtak ding utzaw uh ahih manin a tuaci om ahi uh hi.\nTua ciangin Jesuh nakpi takin kiko a, "Kei hong um khempeuh in kei bek hong um hiloin kei hong sawlpa zong a um ahi hi.\nKei hong mu khempeuh in kei hong sawlpa zong a mu ahi hi.\nKei hong um mi khempeuh, khuamial sungah a om nawnlohna dingun leitung khuavak bangin ka hong pai hi.\nKa thugenna za napi-in a zuilo mite tungah thu ka khen kei ding hi. Leitung mite mawhsakin thukhen dingin a hong pai ka hi kei a, a honkhia dingin a hong pai ka hizaw hi.\nKei hong nialin ka thugen a sanglo mite in thukhen ding khat nei uh hi. Nitawp ni ciangin keima thugente pen amaute thukhen ding ahi hi.\nBang hang hiam cih leh keima utthu tawh thu a mawkgen ka hi kei a, kei hong sawl Pa Pasian in ka gen ding thuteng a hong piak ahi hi.\nGen dingin a hong sawl thute in nuntak tawntung a piangsak thei ahihna thu ka thei hi. Tua ahih manin Pa in gen dingin a hong sawlteng bek a gen ka hi hi," a ci hi.


url: =CNF te’n Tungzang hausapa athahna thu :: ZOMI DAILY\nposted on 14 July 2016 at 2:28 pm Lomkholna: Article, History\nZomite le CNF/A Thu: Kawlgam ah Kumpi U Ne Win kumpi hun akipan abeisa 2012 ciaang dong galkap kumpite thuneihna nuaiah Thau muk tawh gammite hong ukcipna pen tu in kum 50-60 kikal bang sawt khin ta hi. Hih banga galkap kumpi in zawhtawh thu le Thau muk tawh gam a ukna le amakaihna pen a kithuah zawhloh ciangin, abeisa 1988 kumin Kawlgam Siamsinte (University Student) makai in gammite khempeuh in sih le sih ci-in, Kumpite nasepzia langpanna le lungphona (Demonstration Rally) Kawlgam bupah nasiatak kinei a, Sang naupangte le gammitea tulsawm a simin sihlawh uh hi.\nTua bang a galkap kumpite ukna le bawlsiatnate khauhpai semsem in, Kawlgam sungah gammite in a tuni ciang dong a khangkhang in gentheih haksatna le sihna manna tawh kidim ahih manin, Asia le leitungbup ah Kumpi gilohna tungtawn gentheina tawh akidim gamzawng pen khatin kiciamteh hi.\nI gensa mah bangin Kawlgam galkap kumpite’ akithuakzawhloh ciangin sangnaupangte le gammite in Kumpi do/ langhpan in Thau tawh gamnuai/ singnuai bel ciat uh a, Kawlgam sunga om Kawlmi le mualmi cih om loin, kumpi langpang galkap kiphuankhia ciat hi. Tua kumpi langdo galkapte sungah Chin State min pua in Chin National Font (CNF) kiphuankhia in, tua min mah tawh Chin National Army (CNA) cih nei uh hi. Hih CNF te in Zogam (Chin State) mun tuamtuam ah om kawikawi uh a, adiakdiak in Zogam sung Tedim gamgi le India Mizoram gamgi tengah phualsat in om thapai uh hi.\nKumpi langdo min pua ahih hangin galkap kumpte tawh kikap/ kido kha ngei peuh mah loin, Tedim gam sung khua tuamtuam ah zawhthawh thu tawh khut dawh ngenin sum le pai, Vokno Akno laksak uh hi. Tua bek tham loin India gam Mizoram lamah sumzuak, sum zong Bawngkai; Vokkai le Akzuakte matsak gamgi pan matsak in, a Vok, Ak zuakte uh gawh sak ziauziau in gamtatsia mahmah uh hi. Hih bangin Zogam leilu lam Tedim le Tonzang gamhuam sungah Zomite’ thuak lah mahmah hiamgam nasemte ahi uh hi.\nTua bangin khua tuamtuam ah lut kawikawi in, zawhthawh thu / Thaumuk tawh khuamite neihsate a laksak ban ah, a Thau le thautangte akipan a vante uh puasak in Taiban paisak uh hi. Hih bangin Tedim le Tonzang, Cikha gam huam tengah gammite bawlsiatna nasiataak nei uh a, khua Hausate nangawn sat le vua bek tham loin, hon khat mah That/ kaplum uh hi. Tua a thahlupte sungah Tungzang Khua hausapa Pa Zam Tung Thang zong kihel hi. Hih bangin a khua khua ah khuamite abawlsiat bek hi loin, hausa upate dong a thahlupna hangin, Galkap Kumpite sangin CNF te kimudah le kikihta zaw ta mawk hi.\nCNF te’ gamtatsiatna hangin Kawl galkapte nangawn in gammite hu le kem kik lehbulh ta uh ahhih manin, CNF te sangin galkapte ki-it zaw ta hi. A taktak ah hih bangin sangnaupangte in Kumpi langpang in thau a tawina pen gammite a hutna ding le suahtakna ding ngimna hi mah ta le CNF te in gammite bawlsia zaw kan in gamta mawk uh ahih manin, CNF te or sangnaupangte cih kammal limlim a kigen khak ciangin, khuamite lau in kiling keuhkeuh hi. Hih bang teng hangin Tedim gam, Tonzang le Cikha gam sunga om Zomite in tuni ciang dong CNF/A te Dawi sangin kihua le kimuhdah zaw hi.\nCNF/A te in sum donna le taiban akisap ciangin akhua khua ah hausate tungtawn in inn misik ah sum dong/ ngen den uh ahih manin, Hausate le CNF te kilawmtat mahmah kul ta hi. Tua banga akithutuak/ akilawmtat hangun alangkhat lamah Kawlgam galkapte kihta zel kawikawi uh ahih manin, khua hausate ading dinmun haksa mahmah hi. Tua bang kawmkal teng tawh abeisa November 25, 2000 (Saturday) ni zingsang lam (9:00 Am) hun pawl-in Pa Zam Tung Thang pen a zi lokuan ahih manin, ata numei neu pen Lia Niang Nun Sang cing/ kemin inn ngakin om hi.\nA tanu lupna (Luai) sungah ihmusak kawmin a phaitam inn nungah Dai lenbuk (Ekbuk) bawlin a om hi. Tua laitak in, Bawng kai kineih pasalno khat va pai in, ” Pa Tung aw khua khungah Kawlgam galkap te-in ka Bawngte hong mat sak in, hehpihna tawh nong ngetsak in ” ci-in huhna ngen hi. Tua pasal pen CNF te’ maw/ a sawltak khat maw cih kitello hi.\nTua ciangin Hausapa in zong zui pahin, khuakhung mual a Pa Thang Khen Kam inn phaitam(nuung) a tun teh Kawlgam galkapte lah om loin, a kitheihpih ngeisa CNF te honkhat na om hi. CNF ten zong Pa Tung aw, ” Ngalbual lamah va pai pak ni-in hong zui pak in !” ci-in paikhiatpih pah uh a, tua amau kihona gei a Inn vengpa naupua linlen a om Pa Cin Lam Thang zong lamhilh dingin Ana tawh sam khia in a vekpi un paikhia uh hi.\nCin Lam Thangin zong lau ahih manin, a nau cin kim lai a vengnu Pi Zel Hau Cing ( Cing Ngaih Nem i pi) kiangah cing/ kemsak pakin nusia hi. Paikhiatpih pah in Tungzang khuapam mual dungdung zuihpih suk-in Lingvom lui le luizaang (Citui lui) kituahna Pa Thawng Za Kham i leicial a tun suk uh ciangin, Pa Zam Tung Thang (Hausapa) in CNF te kiangah, ” Siate aw… ka zunsuak peuh mah veh aw.!! ci-in a nget le gamla pai saklo in, a pam mahmah ah zuntha sak hi.\nTua mun pan Ngalbual khua paina lampi kansuk uh a, Philka / Phil tun kicihna a om Tungzangte mah ahi Pa Thang Pian Khai’ leicial tuibul piauzaang /sehtaak lak singpi nuai khatah khawlpih uh hi. Tua hun pen nitak lam nai (3:00 Pm) hun pawl hi dingin pa Lam Thangin gen hi. Tua bang a khawl laitak un CNF te in Lamhilh Pa Cin Lam Thang pen Buanli khua ah Ak khai dong ding le taiban (Pawtaa) ding mi 4 va sam pakin! ci-in paisak uh hi. Pa Lam Thang zong lau kawmkawm mahin paipah vingveng in, Buanli pan Taiban a nget mi 3,4 hiam? te tawh nitak lam nai (6:00 Pm) kim pawlin Philka a CNFte le Hausapa omna mun tung suk uh hi.\nTua mun a tun ciangin kua ma husa lah kiza nawnlo banah kua mah na om nawn lo mawk ahih manin, Buanli khuamite zong ciahkik mai uh a, Pa Cin Lam Thang bekin tawlkhat sung ngak thapai hi. Kua mahmah awging le husa akizakloh ciangin ciah ding kithawi mai in, Tungzang gam lam zuan in Pangsih kicihna mun Rev.Tun Khan Zam (Tungzang AG pastor) te’ Ngasa khawina (Nga khuk) Lobuk ah tawmvei tawlnga hi. Tua hun pen nitum khin thamin khuazing ta banah a ciah suak ding lah CNF te kihtak/ launa tawh ciah ngam loin, Sia Tun Khan Zam te’ Lobuk ah amah kia giak suak mai hi. Zan thapai laupipi le lunghimawh mahmah ahih manin ihmu theilo in khuavak dong buk tungah Ak ihmu bangin omin zingsang khuavak teh Tungzang inn lam zuanin ciah hi.\nLamhilh Pa Cin Lam Thang pen Lobuk a gianna pan inn a tun ciangin, a innkuante akipan a veng a pamte le a diakdiak in Hausapa innkuanpihte in thudong bek tham loin khuazangbup kibuai khengkhang ta hi. Tua ciangin meltheih U lenau teng kithawi in, Ngalbuan le Buanli lam zui in India gamgi Zote – Tonsim (Champhai) lam upmawhna tawh kizong masa hi. Zote khua dong kizong in akimuh zawh loh ciangin inn lam kiciah kik a, khuaveng Ngalbualte pawl khat tawh a mau khua sungah kimukha uh hi.\nTua Ngalbualte in a genna ah, “Nung November 25 (Sani ni) in hia galmual Buanli gam Pa Thang Pian Khai i Leicial tuibul kim tengah Zothau gin ahi lo, Galkap te thau ging namte 2 vei ging za ung ” cih gen kha uh hi. Amau genna mun kim teng mah ah Ngalbualte mahin zonpih pah uh a, nasiatak akizon khit ciangin Pa Thang Pian Khai i leicial tuibul CNF te in Hausapa a khawlpih tawpna mun mahah Tungzang Hausapa Pa Zam Tung Thang @ Lalsing pa a sisa in kimukhia hi.\nNovember 25,2000 (Saturday) ni a CNF te’n Inn pan a paikhiatpih / akaplup uh pen a sihzawh ni 4 cinni November 28,2000 (Tuesday) ni nitak lam (2:00Pm) hun pawlin kimukhia a, nitak lam nai (4:00Pm) hunin a luang Tungzang khua kitun hi. CNF te’ gamtat siat dan pen Tuilam kiang botung khatah tu linlen kawmsa in kaplum in sisak ta zen uh hi. Tua banah CNF te in a Awm tungah laidal khat belhin laigelh uh a, ” Tuithang leh Tungzang in CNF sum don inn khat Ks.1000(Tulkhat) pen ani cin ma in hong puaklo, Pa Zam Tung Thang zong Kawlgam galkapte tawh kipawl hi ” ci-in lai suang uh hi.\nHih a lai gelh uh pen Tanu thuneipi Sia Thang Kap Pau in Daily bu sungah limtak ciamteh in tuni dong om sinsen lai hi. Hih ni pen Tungzang khuabuppi kilinglawng in CNF te le CNF tawh kizom kha nasepna khempeuh tungah khang sawnsawnte dongin kilungkim ngei nawnlo ding ahihna Tungzang khua tangthu bek hilo in, Zomite’ tangthu sungah a mangngei nawnlo dingin kiciamteh ta hi.\nPa Zam Tung Thang’ sihna thu Tedim kumpi zum lamah akizak cingin, Tedim pan Kawlgam galkapte 10 sigal ding le a thute kankawm in pai pah uh a, mi khatin sihgalna Ks.1000/- ta pia uh hi. Sih zanhah ni nitak (11:00Pm) hun pawlin, Inn sung lam a sigalte khempeuh inn pua lamah pusuakkhia sak in,amau laka kihel galkap Siavuan khatin Pa Zam Tung Thang i luang pumpi velin khei (Operation) bawlin limtak sit hi. Tua banah a sih laitak a puansilh pen Kawlgam galkapte in limtak kemin Tedim zumpi lamah pua uh hi.\nTua banah Sihvui ni-in galkap 10 te in thau lawng khat ciat lawnin zahtak piakna le khakna nei uh hi. Pa Zam Tung Thang luanghawm pen Tungzang Baptist Church in lungkim huai takin vui uh hi. Pa Zam Tung Thang pen a sih in Kum (44) bek pha pan hi. Hih thute tawh kisai a telzaw a thei nuamte in misipa i Upipa Rev. Dr. Cin Lian Sum (Pastor- Emmanuel Baptist Church), Kawlpi’ ciamtehna Dairy tungtawn in kidongthei lai ding hi.\nAmau nupa in Pasian piak pasal (3) leh numei (3) nei uh a, a Nu le pa a sih ciangin a papi uh Rev. Dr. Cin Lian Sum (Pastor- Emmanuel Baptist Church) in Kawlpi ah kemin pantah hi. Pasian huhna tawh tu in a tapa Uzaw pasalte nih Michigan State, USA ah om uh a, numei khat pen Dr. Suum i tapa Sia Mangpi tawh Australia ah om hi. Numei uzaw pen pasal nei-in, a pasal tawh Malaysia ah om in, adang nihte bel Kawlpi ah a papi Rev.Dr. Cin Lian Suum in kem hi. CNF/A te’ bawlsiatna hanga nu le pa nei nawnlo hih tagah Unau 6 te Tagahte’ lamah a pang tawntung i biak Pasian in nusia peuh mah kei ta hen! A Kaikhawm: Sia Khampeek (Tongsan pu)\nPrevious: Suangkua holimna vai malep ~ Pa Awn Khen Khup (Pu Thual Zen’ tapa)\nNext: Singapore Bank damiah taihpa Thai ah kiman, kikemlai


url: =ZOGAM.COM - LEITUNG MIHING NAM THUM\nLEITUNG MIHING NAM THUM\n(I Korin 2:14-3:1)\n- Rev.Dr. J.M. Ngul Khan Pau\nZig Ziglar in a laibu You Can Reach The Top a cihsungah mihing lungsim puakzia (attitude) nam nga om hi ci-in na gelh hi. Tuanam ngate khat khit khat na en ni. Khatna, amah leh amah a ki-etzia (self-esteem) ci hi. Hih pen nang leh nang na ki-etzia leh ki-sa’nzia, manpha na kisakna leh mantawm na kisakna thu hi. Nihna, itna leh itzia tawh kisai thu hi (attitude oflove). Midangte i muhzia leh itzia tawh kisai hi a, hih in zong i lungsim puakzia hong kimusak hi. Thumna, upna tawh kisai lungpuakzia (attitude offaith).Pasian na upna in midang na etzia hong kilamdangsak hi. Lina,lametna tawh kisai lungpuakzia (attitude of hope). Hih in mailam i etzia tawh kisai hi. Lametna tawh nungta mite’ lungsim puakzia leh lametna nei lote kikal kigamla mahmah hi. Ngana, midangte maisakna tawh kisai lungpuakzia (attitude of forgiveness). Hih i gen ciangin a beisa hunte tawh kisai hi. Midangte’n nang tungah bang hiam hong cih manin tuni in vangik na puak hiam? Na maisak a tam leh na mailam a veng ding hi. Na maisak a tawm leh nang leh nang vangik a kiguan nahi hi. Mite mawhna maisak lecin na vanpuak hong kiam ding hi.\nI. LEITUNG MI(I Korin 2:14)\n• Amah siatna lam manawh mi hi: Leitung mi in mawhna lamnaih leh tua lampi\ntot ding mansa in om tawntung hi. Tua hi a, mawhna bawl pen ama adingin a haksa hi loin a pianpih lungsim puakzia tua mah hipah hi (Late 58:3, Isaiah 48:8, John 8:44, Efesa 2:3).\n• Amah siatna lamah kikai, ki-uk hi (Efesa 2:1-13): Mawhna in sila bangin a\ntalkaih, amau deihtelna zong nei thei nawn lo mi tampi om uh hi. Mawhna nangawn bawl zo nawn lo zah dawngin cimtaak napi’n ahih hangin nusia thei loin mawhna in kai koikoi hi. Hi bang mite mawhna sungah saltang bangin om uh a, Pasian sangin a teelzawk uh mawhna in gakcip hi.\n• Amah khuamial sungah om hi (II Kor. 4:4, 1:18): Dawimangpa in mit mialna\npia in sihna khukpi lam zuan veve mi tampi om hi. Mawhna a kihhuaizia zong mu loin mawhna hangin a tate tungahgimna tung nangawn mu thei lo papi tampi om hi. Innsung mial tampite hangin gamsung siatna piangsak khangnote khalam khuamuhna nei loin hong khangkhia uh hi. Nu leh pa khalam a mitmialna hangin a tate uh khuavak lampi hilh thei lo bek hi loin hih leitung nuntakna ah zong lampi lak thei lo uh hi. Tua mialna pen mialna lian mahmah ahi hi.\n• Amah hell sunga dingin mawhpaihsa hi (Late 9:17): Sihna khukpi hell sunga\ndingin mawhpaihsa mite ahi uh hi. A siangtho Pasian kiangah mawhna tawh kitung thei lo ding a, mawh maisak mite bek tung ding hi. Hell khuk sung tun nadingin mawhna tampi bawl ding kisam lo a, mawh maisak nadingin hong kipia Pasian Tapa Jesu sang loin ama siansakna nialna hi. Hell khuk sung na tun leh Pasian mawhna hi loin nangma mawhna hang hi ding hi. A dam nading Pasian in hong vaihawmsaksa om napi na thupi simloh man hi ding hi.\n• Amah kha thu-ah a sisa hi (Efesa 2:1): Mi tampi leitung nuntakna ah lawhcing\nmahmah napi’n khalam lamah a si uh hi. Naga ulian khat tawh ka kihona ka phawk hi. “Leitung sum leh pai tampi ka neih hangin bang hangin lungkim thei lo ka hi hiam?” hong ci hi. “Lungsim bawlpa’ om lohna pumpi ah lungkimna om thei lo hi” cih ama kiangah ka genpih hi. Khalam thu-ah a sisa, Pasian tawh kizopna nei lo mite pumpi ah a nuntak lai hangin a sisa na hi gige uh hi.\nII. KHA SIANGTHO NEI MI(I Korin 2:15-16)\n• Amah Kha Siangtho sungah nungta hi (John 16:13, Galati 5:16):\nTopa Jesu, Gumpa leh Topa in i sa’n ciangin eite lungsim sungah Kha Siangtho hong teng hi (Gal. 4:6-7, Johan 1:12-13). Tua hangin lungdamna, mawhmaisak kitelna, midangte’ itna leh amau ading lunghihmawhna bang hong neisak hi. Tua bang lungdamna hangin laphuakte’n, “Vantungnopna ka lungsung hong dim hi,” cih ahi zongin, “Kikheel khin zota ing, ka pianthak ni a kipan,” ci-in amau lungdamna na gelh uh hi. Tua Kha Siangtho in thuman thutak a nungta dingin lunggulhna hong neisak a, nidangin zuau tawh a nungta mi zong tua nuntakna nusia dingin ngaihsutna pha hong neisak hi.\n• Ama’n Kha Siangtho tung panin sin (Job 23:12, Johan 14:16-17): Huhpa,\nlamlakpa Kha Siangtho in eite sungah hong tentak ciangin eima deihna mihing lui leh Topa Kha makaihna hangin mihing thak eite sungah hong om hi. Tua hangin Pasian thu duhna leh deihna kinei hi. Kha Siangtho ka nei cici napi’n Pasian thu duhna leh deihna aneih kei leh Topa Kha Siangtho tawh tengkhawm lo hizaw ding hi. Naungek piangtung in a nu leh pa tung panin thu leh la a sin bangin Kha Siangtho tung panin sin ding tampi i nei hi. Nungzui masate’n leitung na lumlet zo uh cih thu i sim ciangin amau pilna leh siamna hang hi loin Topa Kha Siangtho vangliatna hang cih i thei hi. Tuni in i pulpitte panin Pasian vangliatna tawh thugen sangin leitung pilna tawh i gen tam manin i lungsimah ‘hoih mah ei’ cih tawh kiciah a, i nuntakna kilamdang tuan lo hi. Zaknop ding sangin nuntakpih ding thu i kisamzaw hi.\n• Amah Kha Siangtho hangin suakta (Rom 12:2, II Kor. 3:17): Topa Kha\nSiangtho omna ah suahtakna om hi. Tua suahtakna pen ci leh sa deihna picinsakna dingin suahtakna hi loin Ama deihna picinsakna dingin suahtakna cih hizaw hi. Pumpi a suahtakna a om mah bangin kha leh lungsim ngaihsutna ah suahtakna om hi. Topa deihna bangin gamtat nopna bek hi nawn loin gamtat zawhna ding Topa Kha Siangtho in hong makaih hi. Mi a pianthak ciangin suahtakna nei hi cih i thei hi. Mawhna kolpi panin suakta ahih manin tua suahtakna mawhna bawlna zang lo ding hi. Na hoih, gamtat hoih bawlzawh nadingin suakta cihna hi. Tua hangin galte itna, hong bawlsiate maisak zawhna, midang itna cih khawng Kha Siangtho hang ahi hi. Midangte it ding leh maisak dingin suakta cihna hi a, na maisak zawh het kei leh tua suahtakna a zang khin zo lo na hi ding hi.\n• Amah Kha Siangtho tawh kidim (Efesa 5:18): Topa Kha Siangtho in hong\nluah bek hi loin amah tawh kidim ihih ding i kisam hi. A hawm in kuamah kinungta thei lo hi. Mi vaksuk vakto na muh leh amau zong a luah a kem om cihna hi. Tua hangin ei sunga om bangin kigamta ciat hi. Nupite’n nau hong pai ciangun a duh ngei loh uh ann peuh theigah peuh hong duh bangin Kha Siangtho in mi a dim ciangin a duh leh deih hong tuam hi. Kha Siangtho tawh kidim mite amau leh amau dim a hih lam uh a kitheih sangin midangte’n na theizaw uh hi. Bang hang hiam cih leh vangliatna, itna leh na lamdang khawngte amau nuntakna panin hong piang hi. Amau pianpih hi lo, a luah Kha vangliatna hang hi.\n• Amah guallel nungta hi: Piangthak ahih hangin Khris in ama nuntakna ah\nthu a nei nawn lote pen lungkimna nei lo uh hi. Pasian thu leh la ah zong lunglut nawn loin leitung vai-ah a kizat uh hangin zong lungkimna nei tuanlo uh hi. Hih bang mite Laodicea pawlpi bangin lum lah lum lo, vot lah vot lo cih bang nuntakna hi. Pasian thu sungah nuam a sak lai uh a ngaihsut uh ciangin lunglenna a neih uh hangin tua nuntakna sungah lut kik ding ngaihsun zo lo uh hi. Leitung vai-ah kizang in a nuam sa bangin a om uh hangin amau lungsim tawngah lungkimna nei lo uh hi. Tua hangin gualzo nuntakna tung thei mahmah lo uh hi. Guallel nuntakna tawh nisim zang uh a, mawhna neucik zong zawh ding ngaihsun zo lo uh hi. “Hong thahatsakpa Khris hangin na khempeuh ka hih thei hi,” cih khawng a thu in a theih uh hangin a taktak in zang thei lo uh hi. Pasian thu in amau nuntakna mun ngah zo lo ahih manin a vangliatna zong mu lo uh hi.\n• Amah Kha Siangtho huhna tawh gamta lo: Kha Siangtho in a luah hangin\nama ci leh sa deihna tawh a gamta, Topa tungah a vai ap loin a nungta mi ahi hi. Hih bang mite’n khalam vai tel thei loin zong lunglut lo uh hi. Ama ngaihsutna mah thupi sak, amau thukhensatna mah ah kinga, Pasian kiang panin huhna kisam kisa lote ahi uh hi. Tua hangin vai khempeuh amau sai-in amau lungpilna bek tawh kimakaih a, amau nungzuih lungkimhuai lo hi. Ahih hangin, amau leh amau kiphatphat in Topa tungah lungdamzia ding zong phawk in nei lo uh hi. Kha Siangtho tawh gamta lo ahih bangin a sep uh leh a gente uh ci leh sa vai mahmah hi. Pasian vangliatna muh ding zong lamen loin, tua bangin vangliatna zong tuhun ciangin om dingin tuat lo uh hi. Tua hangn na lamdang amau nuntakna ah muh nei lo uh hi.\n• Amah Kha Siangtho tawh galdo khawmlo (Efesa 6:10-17): Ci leh sa lungsim\ntawh Lai Siangtho a sim manin khalam gal nei ahih lam zong kiphawk lo hi. Mit tawh muh theihte bek a om taktak in tuat a, mit tawh muh theih loh khempeuh a om loin tuat hi. Tua hangin dawi leh kau khawng Khristian hihma in om leh zong tuhun ciangin om dingin um lo hi. Tua bek hi loin khalam galdona zong Khristian i suahtu’ng bek a om dingin sang uh a, tuhun ciangin hih bang thu leh Lai Siangtho kituak loin ngaihsun uh hi. Ahi zongin Paul in khalam galdo dingkiciantakin hong hilh hi. Kha Siangtho huhna tawh do ding hi a, eima siamna leh khuak pilnatawh kido thei lo hi. Kha Siangtho namsau zat ding hi a, eima pilna namsau tawh bang mah phatuam lo hi.\n• Amah mite’ tungah kinga (II Kor 3:2): Ci leh sa lungsim nei mite pen mite’\ntungah kinga mahmah uh hi. Korin khua Khristiante zong Sawltak Paul tunga kinga pawl, Peter tunga kinga pawl leh Apollo tunga kinga pawl cih bangin na om uh hi. Mite etteh dingin zat ding hi a, upna taktak pen Khris tung bekah ngak ding hi. Hi bang mite’n amau pawlpi thupina leh siamnate peuh gen in nei-in Khris hoihna leh thupina lim gen lo uh hi. Mite’ a hat ciangin a hat bangin om uh a, mite a thanem ciangin amau na thanemzaw sem uh hi. Hih bang mite’n kiphatsakna in a makaite uh zang uh a, tua makaite hangin amau nangawn thupi in kingaihsun uh hi. Ci leh sa lungsim leh Kha Siangtho vai kilehbulh mahmah ahih lam na ngawn khentel thei lo uh hi.\n• Ama’n kikhenna piangsak (II Kor 3:3-7): Ci leh sa lungsim nei mite’n pawl\nkhenna piangsak uh hi. Khris kumpi gam sangin amau pawlpi denomination gam thupizaw in ngaihsun uh ahih manin pawlpi mi tam nading hanciam in ahih hangin nungzuihna lamah a tam nading don kha vet lo uh hi. Mite tawh kikholh ding leh kipawl ding thupi in nei thei lo uh hi. Tua hangin kideidanna, kituam bawlna, siangthozaw kisakna, siamzaw kisakna, Pasian itzaw kisakna cihte nei thei uh hi. Midangte hansuah a thapiak sangin mite’ hoih lohna muzaw uh hi. Tua hangin ci leh sa lungsim nei kici hi.\nTopa Pasian in Kha Siangtho ukna lungsim a nei dingin hih thului a sim mi khempeuh tungah Ama thupha hong piata hen.Amen.


url: =Zomi leh Politics :: ZOMI DAILY\nposted on 16 March 2015 at 3:34 pm Lomkholna: News, PhilipKhaipu, Politics, Zomi\nZomite politics pen a hun tawh kituak in masawn toto aa, nidang in mipi leh mihon kikaih khopna te ah mun ngah lo himah leh tu in ahih leh lamngei politics pan in Online dongah hong tungta hi. I gam khantoh zia leh Policy kikhel tawh ton in Zomite zong politics lam ah mite nuai ah ki om vetlo hi.\nTuma kum 5 (Nga) lai in online ah Zomi Politics tawh kisai holimna zong lehang muh ding om vetlo cih ding phial hi. A hi zongin tu in ahih leh Zomi Forum, Zomi Political talk, Zomi Movement, ZCD Zum honna, Zomi Party tawh kisai thu kikupna leh mailam kalsuan zia dingte aa kipan sepna bawlnate ki-en, kingai theita hi.\nTu le tu in Zomte adingin online pen i parliament khat hong suak hi. Mun tuamtuam aa om Zomite in minam leh gam ading hoih sak leh gimna/ngelna te sungin na tampi tak mah ki semsem khinta hi. Tua hia, ut in ut takei lehang, sang siam in sang siam takei lehang, thu hoih thupha leh thusia zong tampi kingen ding hi. Hong thapia a om mah bangin, hong hawmthawh zong om ding hi.\nZomi mipil masa te’n thu ciin khat na nei uhhi. “I thu kinial sak ding, a mi ki enkhial loding” cih hi. Tua pen Parliament sung nasep zia ahihi. Gamlia te Parliament sungah thu a kikup uh ciangin kinial cih tak mah in kinial uh a, khedap tuam nangawn suah in kideng zawzen uhhi. A kilai phangphang zong tampi om hi. A dah huai phial ding in i ngaihsut hang, tuate pen parliament sungah a deihna uh khat le khat a kitel sak nop luat man uh leh mipi lungsim lak nading aa kineih na na hilel in a pua atun uh teh niangtui hawp khawm in hoih tak kiho lel uhhi.\nA pualam a thupen mipi leh a nungzui mipi tampi tak in na mulo uh ahih man in a kilangpang mahmah ding nasa pah uh aa, mipi kikal na buai mahmah thei hi. Politics i cih pen kimawlna zong hi, galdona zong hi aa, kimawlsiam leh galdo siamte in a zo ahihi. Tua hia, ei Zomite zong khat le khat lungsim sunkhiatna leh sepna bawlnate pulakna\npen media leh online ah kilim zat mahamh ta hi. Tua ahih man in lungsim picing tak leh pilvang tak aa, kimawlna neih theih ding kisam hi.\nGensiatna leh kinialnate pen a omding mah ahihi. I gen khat hoih kisa ngai pahpah mawk leh hong Ukpi vai mahmah ding hi. Bang hang hiamcih leh mihing pen a kicing khin cih omlo i hih man in kikup diamdiam leh i thu aki kelki zel zong i hoih sakna leh i deihna tatak a kitel khiat nadingin aw sang leh khat veivei ciang khat le khat kiko, ki tawng in kibuai ding pen thu sia hipeuh mah lo hi.\nKhat veivei i ki nial zek kei leh pen minam vaiah akikhauh pai nailo kihi zaw aa, aki mudah hizenzen lo hihang. A hizongin a hoih bek thei in online parliament a ei kinial niloh tawh zogam hong paalun pak loding ahih man in Politics tatak kimawl aa, gambup parliament Nyipitaw ah i makaite in goal a khum zawh nadin, bangci leng Zomite in Myanmar politics ah galzo thei ding cihte lam kikum in thapia in i minam leh i gam adingin mapang ciatni.\nPrevious: Upna bulphuh itna hi\nNext: Nungak melhoih khat etna in Numei ukna hang hikhinlo


url: =Malaysia ah siah (tax) kipia kha ding :: ZOMI DAILY\nposted on 30 March 2015 at 9:33 pm Lomkholna: FrancisKhampi, Malaysia, News\nGoods and Services Tax- GST a kici vante le sepnate ah siah piakna pen 1/4/2015 ni pan kipan 6% ta kipia kha ding hi.\nKuateng in pia kha ding cih thei huai hi. Nidang tumasiah in Malay gammi kha sum tul thum tungsiah a ngah te bek I’m siah pia kha hi. Tul thum sang in a a tawmzaw kha sum a ngah te pen siah piak kullo in hihte pen low income kici kha sum a tawm in ki ciamteh a hih man in siah (tax) pia khalo hi.\nTu in gam mite bek hilo gamdang mi (Malay gamsungah om khempeuh) in van leina limlim ah siah kipia ding cihna hi. A zawng a hau ki deidanlo in siah 6% pia kha den ding hi.\nGST 6% cihteh bang a hiam?\nVanzuakna sum buuk te ah van na lei aim in RM100 man na lei le RM6 a val in GST piakha ding na hihi.\nTax refund (na siah piakte na ngah kik diam)\nZomi a tamzaw in gam thumna lam a manawh nuam vive ih hih man in kumpi in ciaptehna bangmah hong pialo a hih man in bangmah kingah kiklo ding hi. Ngah kik cih thadah van man khang beh lai ding hi. Kipawlna card khat pepeuh tawh zato kilak te lutman nidang in RM15 kipia kha in tuni ciang RM50 a kipiak zawh pen hongsawt sim ta hi. Siah pia kha ka hih teh hong khiam kha inteh cih zong omtuanlo ding hi.\nGentehna ah nidang Teksi tawh KL khua laizang pan Puchong na pai ciang RM20 a bei le tu in RM35 bkhan bei ding hi. Nidang in Teksi tuan na kipat teh RM3 metre kipan in metre 200 na tai sim or second 20 na hunsung in 20cents bei hi. Tu in 25 cents ah kahto hi. Na Teksi pai ta le traffic ah awkcip ta le cin a sum tungzah kibang veve ding hi.\nLung hih mawh huai ah kha sum a khansak ding bel lametna tawmzaw in Vanman a khan ding bel lametna tamzaw hi. Sum ngah na ki behlap lo ding a, van man tamzaw ding a hih teh ih khua ul sisan tawh ih zonsa a manpha sum te zeek siam ciat ni.\nSum neih sun sun tawh kha khat in khatvei bek ih sum ngahna a hi ih hunbei, thatang bei a ih thalawh sum te zatsiam ciat ni. Lawmte tawh kimuh ciang in gualnopna hi e, khatvei kimu susun ci in duhdandan in beer dawn aw, zu dawn na te tawh sum mawk beisak kei ni.\nPrevious: ZIS min tawh Lai siangtho hawmkhiatna vai zaksakna\nNext: Gualzawhna le Khankum ~ NK Khanno


url: =India ah Salai Tin Maung Oo phawkna Kibawl\nAbeisa 1962 kum U Ne Win hun akipan Kawlgam sungah Galkap thuneihna (Dictatorship) tawh nung 2010 kum ciang dong kimakaih hi. Hih bangin kum 60 kim ki-ukna-ah Kawlgam sung a om mualmite le Kawl mite kikal kituambawl/ kideidanna nsia lua mahmah ahih manin, minam buaina le sisan naisan kisuah in, tuni dong kizomsuak hi. Tua bang a Galkap kumpi ukcipna nuai pan suahtakna ding lunggulhna tawh a khangkhang in Siamsin sangnaupangte sung pan lungphonna le deihngetna kinei den a, sangnaupang makai tampi in sisan naisan le a nuntakna a pia tampi om khin ta hi.\nTuate sungah Zomi (Chin) min puate sung pan abeisa 1974-1976 kikal pawl a CLCC makaipi khat ahi Asho Chin ahi Salai Tin Maung Oo makaihna tawh Yangon Universty pan Lungphona kinei a, U Ne WIn kumpi in deihlo ahih manin, man pahin Insein Thongpi ah koih hi. Thusitna zong tam neih loin, a sawt loin, Khau tawh khailum uh hi. Hih bangin Kawl galkap kumpi in a khangkhang in minam makai Siamsin mipil, misiam tampi hong thahlup sak uh hi. Tua hi in, hih Salai Tin Maung Oo sihna pen gam le minam bup Sal hihna pan suahtakna ding lunggulhna tawh thahna athuak ahih manin, Kawlgam bup le Zomi (Chin) buppi in tuni dong kumsim in Phawkna ni nasiatak kibawl den hi. Salai Tin Maung Oo in kampau thupi mahmah khatin, " No, galkap khedap maiah cikmah in ka kun ngei kei ding hi " cih ahi hi.Tua hang mahin kiman in,khailupna a thuak ahi hi.\nTukum 2012 kumin Salai Tin Maung Oo sih zawh kum 36 cing ta a, tukum ading phawkna ni pen June 26,2012 ni-in, Kawlgam sung le leitung mun tuamtuam ah thupitak kibawl in, adiakdiak in India gam New Delhi khuapi a om Chin Student Union te makaihna tawh Zomite le Kawlmi khempeuh kigawmin nasiatak kibawl in, gam le nam makai mimal 70 val kihelthei cih kiza hi. Tua hunpi sungah Salai Tin Maung Oo phawkna paakkual piakna le zahtak piakna in apai mi khempeuh minute khat sung kikun zihziah hi. Tua zomah a zaknop le a mulkim huai mahmah Salai Tin Maung Oo tangthu sim khiatna leh statement simkhiatna te akineih khit ciangin, 1990 kum a MP ngah Dr. Tint Swe in thugenna nei hi. A man’ a genna ah, " Salai Tin Maung Oo pen Kawlgam bup level ah a zahtak huai le mihang san mahmah khat bek tham loin, tuhun khangthakte in etteh huai " ahihna thute limgen hi. Hih bang hansanna tawh Kawlgam Democrecy i ngahna ding mapang khop huai ahihna thute gen hi.\nTua banah ABSL pan Ko Kyaw Tan in zong, Salai Tin Maung Oo tawh kisai a ma muhna le zahtaknate genin Kawl gam kumpi ii hoihlohna leh a khangkhang in mipite leh, a diakdiak in Siamsin sangnaupang te abawlsiatna ziate pulakkhia hi. Tua manin, Chin(Zomi) khempeuh in tuni dong kipumkhat in gam le nam ading mapankhop kisam lua ahihna thute tawh mipi hanthotna nei hi. Hih Programe sungah, Chin Student Union pan, lasiam tuamtuamte in Salai Tin Maung Oo pahtawina lai hoih nonote zai ziahziah uh a, ZCF pan Pastor T.K. Lianpu in hunnzawh lungdamkohna nei-in, Salai Tin Maung Oo sih zawh kum 36 cin phawkna hunpi nitak nai 3:30Pm hunin nuamtak kiman in, Chin Student Union te thusiamna tawh apai khempeuh tuivot(cold drink) leh moh khamtak kivai zihziah cih kiza hi.\nReported By : Sia Min Thang\nNew Delhi ( Tongsan Reporter)